cyanic-selkie/wikianc huggingface dataset:
གཅན་ཚ།
མདོ་སྨད་སྣང་རའི་སྟོང་དཔོན་རིམ་བྱོན་གྱི་ལོ་རྒྱུས་མདོ་ཙམ་བརྗོད་པ།
སྣང་རའི་དཔོན་རབས་དང་པོ་གཙུག་ཏོར་སྐྱབས་ནི།    གཅན་ཚ་ཐང་དུ་ཡབ་གཅན་ཚའི་དཔོན་རབས་ཉེར་བཞི་བ་གཡང་དྲུང་རྒྱལ་དང་ཡུམ་པདྨ་མཚོ་རྣམ་གཉིས་ཀྱི་སྲས་སུ་འཁྲུངས་ཤིང།   དུས་རབས་བཅུ་བདུན་པའི་དུས་མཇུག་ཙམ་དུ་ཧོ་ཤོའི་སོག་པོ་དང་ཐུ་མེད་སོག་པོ་གཉིས་ཀྱིས་མཚོ་སྔོན་པོའི་ཕྱོགས་ནས་མང་འབལ་བྱ་གསུམ་དང་ཁྲི་ཀ   གཅན་ཚ་བཅས་ཀྱི་ས་ཁུལ་དུ་དམག་སྒར་སྐར་ཚོགས་ས་ལ་བབས་པ་ལྟ་བུ་བྱུང་སྟེ་དམག་གི་སྟོབས་ཤུགས་ལ་བརྟེན་ནས་དྲག་གནོན་བྱས་པའི་སྐབས་སུ།   ཆོས་ཚའི་དཔོན་པོས་སོག་པོའི་སྟོབས་ཤུགས་དང་ལག་འབྲེལ་གྱིས་གཅན་ཚའི་མངའ་ཁོངས་སུ་དཔུང་འཇུག་བྱས་པའི་གཡུལ་གྱི་འཐབ་འཛིང་ཞིག་གི་ནང་དུ་མི་རྟ་མང་པོ་ཤི་རྨས་ཐེབས་ཤིང་གཅན་ཚའི་དཔོན་པོ་གཡང་དྲུང་རྒྱལ་ཡང་ཆོས་ཚའི་དམག་གི་མཚོན་འོག་ཏུ་བཀྲོངས་པ་རེད།    སྐབས་དེར་དཔོན་པོ་གཡང་དྲུང་རྒྱལ་གྱི་བུ་དཔོན་ཕྲུག་གཙུག་ཏོར་སྐྱབས་ནི་ལོ་ན་ཧ་ཅང་ཕྲ་ཞིང་ཕྲུ་གུ་གཉོམ་ལག་རྒྱས་མེད་པས་གཅན་ཚའི་དཔོན་ཤུལ་འཛིན་པའི་ཐབས་མེད་པ་ཞིག་ཏུ་གྱུར་ཡོད།   དེར་བརྟེན།  ཁྲི་ཀའི་ས་སྒོ་ནས་དཔོན་ཕྲུག་གཙུག་ཏོར་སྐྱབས་ཀྱིས་གཅན་ཚའི་དཔོན་འགོ་འཐོན་རག་བར་དུ་ཞང་བོ་ལྷ་སའི་བནྡེ་ལ་ཐོབ་རྟགས་དང་བྱུ་རུ་དམར་པོའི་ཏོག་ཅན་གྱི་ཐོབ་ཞྭ་སོགས་གཏད་དེ་དཔོན་ཕྲུག་གཙུག་ཏོར་སྐྱབས་ལ་བདག་སྐྱོང་བྱེད་པ་དང་རེ་ཞིག་གཅན་ཚའི་དཔོན་འགོ་འཛིན་སྐྱོང་བྱེད་དགོས་སྐོར་གྱི་བྱ་གཞག་བཅས་བཅོལ་དམ་བསླབ་བྱ་གནང་བ་རེད།   དེ་ནས་ལྷ་ས་བནྡེ་ལགས་ཀྱིས་ཀྱང་གོང་གི་རེ་བཅོལ་ལྟར་གཅན་ཚའི་དཔོན་འགོ་སྐྱོང་བའི་ཐུགས་འགན་བཞེས་ཏེ་སོག་པོའི་དམག་དཔུང་གིས་རང་སར་བཙན་འཛུལ་དང་དྲག་གནོན་བྱས་པར་མཐའ་གཅིག་ཏུ་འགོག་རྒོལ་དང་འཐབ་འཛིང་བྱས་ཡོད།   དེའི་ཞོར་དུ་དགུང་ལོ་དགུ་ཙམ་ལ་སོན་པའི་གཅན་ཚའི་དཔོན་ཕྲུག་གཙུག་ཏོར་སྐྱབས་གསོ་སྐྱོང་མཛད་པ་དང་གསང་སྟབས་ཀྱི་སྒོ་ནས་སྣང་རའི་རྔ་བ་དགོན་པར་མངགས་ཏེ་སློབ་གཉེར་མཛད་དུ་བཅུག་པ་རེད།   དེ་ནས་དཔོན་ཕྲུག་གཙུག་ཏོར་སྐྱབས་ཀྱིས་སློབ་གཉེར་གང་ཙམ་གནང་སྟེ་དགུང་ལོ་བཅུ་བདུན་ཙམ་བཞེས་པའི་སྐབས་སུ་རང་གི་ཞང་པོ་ལྷ་སའི་བནྡེ་སྐུ་བཀྲོངས་པ་རེད།   དེ་ནས་སོག་པོའི་དམག་དཔུང་གིས་གོ་སྐབས་དེ་དང་བསྟུན་ནས་གཅན་ཚའི་ས་ཁུལ་ལ་བསྐྱར་དུ་དྲག་པོའི་དཔུང་འཇུག་བྱས་ཏེ་བཙན་གནོན་བྱེད་པའི་སྐབས་སུ་དཔོན་ཕྲུག་གཙུག་ཏོར་སྐྱབས་ཀྱིས་རྔ་བ་དགོན་པ་རུ་སློབ་གཉེར་མཚམས་འཇོག་གནང་སྟེ་རང་གི་ཡབ་མེས་ཀྱི་གནས་གཅན་ཚའི་ཐང་དུ་ཕྱིར་མངོན་ཆུང་གི་སྒོ་ནས་མི་བྱོལ་ཀ་མེད་བྱུང་ནའང་ཡུན་རིང་པོར་འཁྲུག་རྩོད་དང་བཙན་གནོན་སོགས་རྒྱུན་ཆད་མེད་པར་བྱུང་བས་གཅན་ཚའི་དཔོན་རྒྱུད་ཀྱི་དབང་ཐང་དང་འབྱོར་བ།  སྟོབས་ཤུགས་སོགས་གང་ཅིའི་ཐད་ནས་ཆེས་ཉམས་རྒུད་དུ་གྱུར་པ་རེད།    དེར་བརྟེན།   དཔོན་ཕྲུག་གཙུག་ཏོར་སྐྱབས་ཀྱིས་གཅན་ཚ་ཐང་དུ་གཙན་ཚའི་དཔོན་འགོ་རྒྱུན་འཛིན་བྱེད་རྒྱུར་ཕར་ཟད།  འཚོ་སྡོད་ཙམ་ལའང་ཆེས་དཀའ་སྡུག་གི་གནས་སུ་ལྷུང་བ་དང་དགུང་ལོ་བཅུ་དགུ་ཙམ་བཞེས་པའི་སྐབས་སུ་དཔོན་ཕྲུག་གཙུག་ཏོར་སྐྱབས་ཀྱིས་ཆུང་དུས་རྔ་བ་དགོན་པ་རུ་སློབ་གཉེར་བྱས་པའི་སྐབས་འདྲིས་པར་གྱུར་པའི་སྣང་རའི་གྲམ་པ་ནང་གི་ས་གནས་དཔོན་ཚང་གི་བུ་མོ་འབུམ་མོ་སྐྱིད་ཀྱི་སྟེང་དུ་མག་པར་ཡོང་བ་རེད།  དེ་ནས་རིམ་གྱིས་ཡབ་ཡུམ་འདི་གཉིས་ཀྱི་སྲས་སུ་སྟོང་སྐོར་འཇམ་དབྱངས་ལྔ་བ་བསོད་ནམས་རྒྱ་མཚོ་དང་།  ཆོས་རྗེ་ངག་དབང་དཔལ་འབྱོར།  གསང་སྒྲོགས་བདེ་ཆེན་སྤྲུལ་སྐུ།   ཨུས་ཇང་ནང་སོ།  ཀུན་མཁྱེན་འཇིགས་མེད་དབང་པོའི་ཡབ་ངག་དབང་རྣམ་རྒྱལ།   ཡུམ་མེ།   སྟོང་སྐོར་ཀླུ་འབུམ་ཚེ་རིང་།   བྲིས་པ་ནོར་བུ་རྒྱལ་མཚན་སོགས་སྲས་བརྒྱད་བསྟུན་མར་བྱུང་བ་ལ་བརྟེན་ནས།    ས་གནས་སྣང་རའི་དཔོན་ཚང་དེ་ཕྱོགས་གང་ཐད་ནས་རིམ་གྱིས་དབང་ཐང་དང་སྟོབས་ཤུགས་སོགས་དར་རྒྱས་ཕྱིན་ཏེ་གཅན་ཚའི་ས་ཁུལ་གང་མང་ལ་མངའ་རིས་རྒྱ་བསྐྱེད་དེ་དབང་སྒྱུར་བྱེད་པའི་འགོ་བརྩམས་པ་རེད།    དཔོན་པོ་གཙུག་ཏོར་སྐྱབས་ནི་ཕྱི་ལོ་༡༦༤༠་ལོའི་ནང་དུ་གཅན་ཚའི་དཔོན་རབས་ཉེར་ལྔ་བ་དང་སྣང་རའི་དཔོན་པོ་ཨང་དང་པོ་ཞིག་ཏུ་གྱུར་པ་དང་ཕྱི་ལོ་༡༩༥༩་བར་དུ་སྣང་རའི་དཔོན་པོའི་གདུང་རབས་འདི་རིམ་པར་རྒྱུད་འཛིན་བྱུང་ཡོད་པ་རེད།
སྣང་རའི་དཔོན་རབས་གཉིས་པ་ཡུམ་མེ།
པྲ་མོ་
གླིང་སྒྲུང་ལས་བྱུང་བའི་པྲ་མོ།
པྲ་མོའང་མོ་ཐམས་ཅད་དང་མཚུངས་པས་དེ་ནི་ལེགས་ཉེས་ཀྱི་གནས་དང་ལྐོག་གྱུར་གྱི་ལས་རྣམས་སྒྲུབ་པར་མཛུབ་སྟོན་གྱི་སྒྲོན་མེ་ལྟ་བུ་ཡིན་ལ། འཇིག་རྟེན་གྱི་བྱ་བའི་ལེགས་ཉེས་དང་གསང་བ་མཐའ་དག་མོ་འདི་ལ་བརྒྱུད་དེ་གསལ་བོར་སྟོན་པ་ཡིན། 《པྲ་འབེབས་པའང་གེ་སར་སྒྲུང》ནང་དུ་བྷེ་རའི་མུ་སྟེགས་བླ་མ་མ་ཡིན་པའི་ཕྱི་གླིང་གི་མོ་མ་ཇུ་ཞགས་ཅན་ཏེ་ལྟ་བ་རྟོགས་པ་མཐོ་བའི་མོ་མའམ་པྲ་མཁན་རྣམས་ཀྱིས་ཡུལ་ཁམས་ཀྱི་བདེ་སྡུག་དང་རྒྱལ་ཕམ་གྱི་དབྱེ་བ་འབྱེད་དུས་སྤྱད་པའི་ཐབས་ལམ་ཞིག་ཡིན་འདུག སྒྲུང་དཔེ《བྷེ་ར་ར་རྫོང》ལས། གླིང་གིས་བྷེ་རར་ཤི་བསད་མཚོན་གྱི་འཁོར་ལོ་བསྐོར་བའི་དུས། བྷེ་རའི་རྒྱལ་བློན་རྣམ་གྱིས་ཅི་ལྟར་གླིང་རུ་ཕམ་པར་གྲོས་བསྡུར་བྱེད་མཐར་མོ་གདབ་རྒྱུར་ཐག་བཅད་ནས། ར་འདྲས་བློན་ཤེས་རབ་བཟང་བོ་མངགས་ནས་མུ་སྟེགས་བླ་མར་མོ་འདེབས་དགོས་ཚུལ་ཞུས། བླ་མས་མོ་དང་པྲ་ལ་དགའ་བའི་ལྷ་འདྲེ་རྣམས་ལ་གསོལ་མཆོད་བྱེད་དེ་མོ་བཏབ། དེ་ནས་མོ་དང་པྲ་ལ་གང་བབས་ཀྱི་དོན་རྣམས་གསུངས་པ་ལྟ་བུ། གེ་སར་སྒྲུང་ནང་དུ་མོ་ཡི་སྐོར་ལ་ཞིབ་མོ་དང་གསལ་བོ་མེད་པས། པྲ་ཡི་སྐོར་ཡང་དེ་ལས་མ་འདས་པ། གོང་གི་དཔེ་དྲངས་ཡོད་པ་དེ་བཞིན་རེ་གཉིས་ཙམ་གླེང་ཡོད་པ་ལས་ཞིབ་ཏུ་བཀོད་ཡོད་པ་མ་མཐོང་། དེའི་སྟབས་ཀྱིས་པྲ་ཡི་སྐོར་ནས་རྒྱུས་ལོན་ཅུང་ཙམ་ཡོང་ཆེད་གེ་སར་སྒྲུང་མ་ཡིན་པའི་དཔེ་དེབ་གཞན་དག་དཔྱད་གཞི་གཙོ་བོར་མི་འཇོག་ག་མེད་བྱུང་།
བོད་དུ་པྲ་མོ་དར་བ།
ཕྱི་ནང་མཁས་པ་མང་བོས་པྲ་ཕབ་རིག་གནས་ཀྱི་ཁུངས་དེ་གདོད་མའི་སྤྱི་ཚོགས་ཀྱི་དུས་སུ་གཏུགས་ཀྱིན་ཡོད།བོད་རང་ལ་མཚོན་ན།《འཇིག་རྟེན་མཆོད་བསྟོད》ལས། བོན་ཤེས་པ་ཅན་བཅུ་གཉིས་ཀྱི་སྐབས་སུ། ཕྱྭ་གཤེན་ཐེག་པ་གཏོ་དཔྱད་ཇུ་ཐིག་དང་། མོ་པྲ་དབྱངས་འཆར་རྩིས་དང་སྨན་ལ་སོགས་དར་ཁྱབ་བྱུང་བ་ཞེས་བཀོད་འདུག ཡང་བོན་ལུགས་སུ་པྲ་ཞེས་གནའ་དུས་ནས་བཟང་ངན་གྱི་རྟགས་མཚན་མཚོན་པའི་པྲ་ལྟས་མོ་ཡོད་པ། ཕྱིས་སུ་བོད་ཀྱི་བཙན་པོ་ཁྲི་སྲོང་ལྡེ་བཙན་སྐབས་ལའང་སློབ་དཔོན་པ་སམ་བྷ་ཝ་བོད་དུ་ཕེབས་ནས་པྲ་ཕབ་ཚུལ་ཡིན་པ་ལོ་རྒྱུས་དེབ་ཐེར་དག་ལས་བཤད། དེ《བསམ་ཡས་དཀར་ཆག》ལས། དེའི་ནང་པར་དཀྱིལ་འཁོར་བྲིས་ནས་གཟིམས་མལ་བ་ལྷ་ལུང་འཚོ་ཞེར་སྙན་ལེགས་ལ་སྤྲ ( པྲ ) བསྟན ( རྟེན ) བྱས་ཏེ། ( པྲ ) ས ( སེ ) ན་པ་ཏ་ཕབ་ནས་སྨྲར་བསྩལ་པས། ཞེས་པ་ལྟར་ན། སྐབས་དེར་བོད་ལ་རྒྱ་གར་ལུགས་ཀྱི་པྲའི་རིགས་ཤིག་ཀྱང་དར་བར་མངོན།
པྲ་དང་མོ།
དེ་ཡང་པྲ་དང་མོ་གཉིས་ཀྱི་ཁྱད་པར་དང་དེ་གཉིས་བར་འབྲེལ་བ་ག་འདྲ་ཞིག་འདུག་པར། ཐོག་མར《བོད་རྒྱ་ཚིག་མཛོད་ཆེན་མོ》ལས་པྲ་དང་པྲ་མོ། པྲ་ཕབ་པ་བཅས་ཐ་སྙད་དེ་གསུམ་ལ་རེ་རེ་འགྲེལ་ཡོད། པྲ་དང་པྲ་མོ་ནི་མེ་ལུང་སོགས་ལ་བརྟེན་ནས་འབྱུང་འགྱུར་གྱི་མཚན་མ་བརྟག་པའི་ཐབས་སམ་ཆོ་ག་ཞིག་ཡིན་ཚུལ་བཀོད་ཡོད་པ་དང་། པྲ་ཕབ་པ་ཞེས་པ་རྫས་སམ་སྔགས་ལ་བརྟེན་ནས་ལྐོག་གྱུར་གྱི་བརྡ་སྟོན་པའི་དོན་ཡིན་པ་བརྗོད། དེ་རྣམས་བསྡུས་ན་ཕྱོགས་གཅིག་ཏུ་འགྲོ་སྟེ། ལེགས་ཉེས་དང་གསང་བ་ལྐོག་གྱུར་གྱི་རྟགས་དང་མཚན་རྣམས་ཤར་བ་ལ་གོ དེང་གི་མཁས་པ་ནམ་མཁའི་ནོར་བུ་ལགས་ཀྱིས། མོ་པྲ་ཞེས་པ་གཅིག་གྱུར་གྱི་མིང་ལྟ་བུ་ཞིག་ཏུ་སྣང་མོད། དངོས་དོན་དུ་མོ་དང་པྲ་ཞེས་པ་ལྐོག་གྱུར་གསལ་བར་སྟོན་བྱེད་ཀྱི་ཆ་རྐྱེན་མི་འདྲ་བ་གཉིས་ཀྱི་མཚན་དུ་གོ་བ་ཡིན་པ་དང་། དེ་ལས་པྲ་ཞེས་པ་ནི་ལེགས་ཉེས་མཚོན་པའི་རྟགས་ཅི་དང་ཅི་ཞིག་ཤར་བ་དེ་ལ་ཟེར་བ་ཡིན། ཞེས་གསུངས། དེ་ན་པྲ་དང་མོ་གཉིས་ནི་ལེགས་ཉེས་སྟོན་པའི་ཐབས་ལམ་གཉིས་ཡིན་པ་དང་། ལེགས་ཉེས་དང་གསང་བ་ལྐོག་གྱུར་གསལ་བར་སྟོན་བྱེད་ཀྱི་ཆ་ནས་གཞི་གཅིག་ལ་སོང་ཡོད་པ་རེད། གཞན་ཡང་མོ་ཡི་ཟླ་ལ་བཏབ་དང་བརྒྱབ་སོགས་ཀྱི་དུས་གསུམ་གྱི་བྱེ་བྲག་གང་རུང་རྦུར་ནས་གསོལ་བ་བཏབ་ཅེས་པ་དང་སྨོན་ལམ་བརྒྱབ་ཅེས་པའི་སྐབས་ཀྱི་དོན་སྟོན་པ་ཡིན་ལ། ཡང་མོ་བརྡར། ཕྱྭ་བརྡར་ཞེས་པའི་སྐབས་ཀྱི་བརྡར་ནི་ལེགས་ཉེས་སམ་གསང་བ་ལྐོག་གྱུར་དེ་གསལ་བོ་ཤེས་དགོས་ན་བརྡར་ཤ་ལེགས་པོ་གཅོད་དགོས་པས་དེའི་དོན་སྟོན་པ་ཡིན་སྙམ། པྲ་ཡི་ཟླ་ལ་དབབ་ཀྱི་དུས་གསུམ་གྱི་བྱེ་བྲག་གང་རུང་རྦུར་ནས་སྐབས་དེར་ལྷ་སྲུང་གིས་རྒྱུད་བརླམས་ཡོད་པར་སྟོན་པ་དེ་ལས་མོ་དང་པྲ་གཉིས་བར་ཁྱད་པར་ཡོད་པ་གསལ་བོ་རྟོགས་ཐུབ།
པྲ་མོའི་རིགས་དབྱེ།
པྲ་ཡི་མོ་འདི་དེང་སང་གཙོ་བོ་རིགས་གསུམ་དུ་དབྱེ་ཡོད་དེ། མེ་ལོང་པྲ་ཕབ་དང་མཐེབ་པྲ། རྩ་པྲ་བཅས་ཡིན། གཞན་ཡང་མཚོ་དང་མཚེའུ་ལྟ་བུ། ནམ་མཁའི་ཁམས་སུ་པྲ་འབེབས་པ་དང་། བརྟག་བྱའི་དོན་རྣམས་མིག་གི་མདུན་དུ་འཆར་བ་དང་ཡིད་ཀྱི་སྣང་ལ་བབས་པའི་པྲ་རིགས་སོགས་ཀྱང་ཡོད། དཔེར་ན་དེང་སང་མི་ཚང་མས་རྣ་ཐོས་སུ་ཡོད་པའི་པྲ་སྒྲུང་ཞེས་པ་ནི་སྒྲུང་མཁན་གྱིས་མེ་ལོང་དང་མཐེ་བོང་། ཡང་ན་འོད་ལྡན་གྱི་ཤོག་དཀར་སྟོང་བའི་ཐོག་ཏུ་བལྟས་ནས་སྒྲུང་བཤད་པ། ཡང་རྒྱལ་དབང་སྐུ་ཕྲེང་རིམ་བྱོན་གྱི་སྤྲུལ་སྐུ་ནི་བོད་ཁམས་ཀྱི་ལྷ་མོའི་བླ་མཚོའི་ནང་བལྟས་ནས་དེ་ལས་ཐོན་པའི་བརྡ་ལ་དཔྱད་ནས་སྐུ་བཙལ་བ་བོད་མི་ཡོངས་ཀྱིས་མཁྱེན་ལ་མི་རིགས་གཞན་གྱིས་ཀྱང་གོ་ཐོས་སུ་གྱུར་ཡོད་པ་དེ་ལྟ་བུ། དེ་ན་སྤྱིར་བཏང་པྲ་ཞིག་ཕབ་ན། ཐོག་མར་སྔགས་པའི་པྲ་སྒྲུབ་ཀྱི་ཆོ་གའི་ཤེས་བྱ་དང་རྟོགས་པ་ངེས་ཅན་ལྡན་པའི་པྲ་མཁན་ཞིག་དགོས་པ་དང་། དེའི་འཕྲོར་ལྷ་དང་ལྷ་མོར་མཆོད་པ་མཆོད་བཤམས་ལེགས་པོ་ཚར་དགོས་པ། དེ་ནས་པྲ་རྟེན་སོགས་ཀྱི་ལས་སྦྱོར་རྣམ་དག་སྒྲུབ་པ་དང་གང་འཚམ་གྱིས་སྔགས་གང་མང་བཟླས་རྗེས། མེ་ལོང་མཐེ་བོང་བཅས་སུ་བལྟས་ཚེ་ལེགས་ཉེས་དང་ལྐོག་གྱུར་གྱི་སྣེ་ཅི་ཡང་འཆར་ཐུབ་པ་དེ་ལ་བརྗོད། བོན་པོའི་ཕྱ་གཤེན་ལུགས་སུ་པྲ་རྟེན་ཕོ་མོ་སུའང་རུང་བའི་མིག་གི་སྣང་ལ་བབས་པའི་པྲ་ཞིག་དང་རྣ་བའི་སྣང་ཆ་ལ་བབས་པའི་པྲ་ཞིག ཡིད་ཀྱི་ཀུན་རྟོག་གི་སྣང་ཆ་ལ་བབས་པའི་པྲ་ཞིག་བཅས་སྐྱེས་པའི་ལུས་ངག་ཡིད་གསུམ་དང་འབྲེལ་བའི་པྲའི་ཚུལ་ལུགས་གསུམ་དུ་སྲིད་པ་ཡིན། ཞེས《ཞང་བོད་ལོ་རྒྱུས་ཏི་སེའི་འོད》ལས་དེ་ལྟར་གསུངས། པྲ་དེ་བྱུང་བ་ནས་ད་བར་འཕེལ་འགྱུར་བྱུང་ཡོད་སྟབས། དེང་སྐབས་ང་ཚོའི་མིག་མདུན་ཏུ་མཐོང་བའི་པྲ་རིགས་དེ་དག་ཕྱྭ་གཤེན་ལུགས་སུ་བརྗོད་པའི་པྲ་རིགས་དང་ཡོངས་སུ་མི་འདྲ་བའམ་མི་གཅིག་ས་ཡོད་ནའང་། ཕལ་ཆེར་དེ་ལས་འཕེལ་འགྱུར་བྱུང་བ་ཡིན་པ་ངེས་ཏེ། དཔེར་ན་བོན་པོའི་ཕྱ་གཤེན་ལུགས་སུ་ལུས་ངག་ཡིད་གསུམ་དང་འབྲེལ་བའི་པྲ་ཡི་བབས་ལུགས་གསུམ་དུ་བགོས་ཡོད་པ་དེའང་མིག་གི་སྣང་ངོར་འཆར་བའི་མེ་ལོང་པྲ་ཕབ་དང་མཐེབ་པྲ། རྣ་བའི་སྣང་ཆར་ཤར་བའི་རྩ་པྲ། ཡིད་ཀྱི་སྣང་ངོར་ལྷུང་བའི་པྲ་རིགས་གཞན་དག་ལྟ་བུ་འདི་དག་གིས་ངེས་ཤེས་རྙེད་ཐུབ།
སེམས་ངོགས་ཀྱི་སྒྱུ་འཕྲུལ་ལ་ཕུལ་བའི་འཚམས་འཕྲིན།
______བེ་རི་དགེ་བཤེས་འཇིགས་མེད་དབང་རྒྱལ་གྱིས།
དགེ་ལུགས་པའི་གྲུབ་མཐའི་མཚན་བྱུང་ཚུལ་
སྤྱིར་གྲུབ་མཐའ་ཞེས་པ་ནི་ལང་ཀར་གཤེགས་པ་ལས། ང་ཡི་ཆོས་ཚུལ་རྣམ་གཉིས་ཏེ། ། བསྟན་པ་དང་ནི་གྲུབ་མཐའ་འོ། ། བྱིས་པ་རྣམས་ལ་བསྟན་པ་དང་། ། རྣལ་འབྱོར་བ་ལ་གྲུབ་མཐའ་འོ། ། ཞེས་དང་། ཀུན་མཁྱེན་འཇམ་དབྱངས་བཞད་པས། བསྟན་དང་སྟོན་པ་ལྟ་བའི་ཕྱི་ནང་གཉིས། ། ཞེས་གསུངས་པ་ལྟར་བསྟན་པ་དང་། སྟོན་པ། ལྟ་བ་གསུམ་མི་འདྲ་བའི་སྒོ་ནས་ཕྱི་ནང་གི་གྲུབ་མཐའ་སྣ་ཚོགས་པ་ཞིག་མཆིས་ནའང་། དེ་དག་ལས་སྟོན་པ་སྐྱོན་ཀུན་ཟད་ཅིང་ཡོན་ཏན་ཀུན་རྫོགས་པ་དང་། བསྟན་པ་སེམས་ཅན་ལ་འཚེ་བ་མེད་པ་དང་ལྟ་བ་རྟག་གཅིག་རང་དབང་ཅན་གྱི་བདག་གིས་སྟོང་བར་འདོད་པའི་ཁྱད་པར་གསུམ་དང་ལྡན་པ་ནི་ནང་བའི་གྲུབ་མཐའ་སྨྲ་བ་ཡིན་ལ། དེ་ལ་དབྱེ་ན་རྒྱ་གར་འཕགས་པའི་ཡུལ་དུ་གྲུབ་མཐའ་སྨྲ་བ་བཞི་དང་། བོད་གངས་ཅན་གྱི་ལྗོངས་སུ་གྲུབ་མཐའ་ཆེན་པོ་བཞི་སོགས་རིམ་གྱིས་གྱེས། དེ་དག་ཐམས་ཅད་ལ་རང་རང་གི་མིང་ཐོགས་ཚུལ་ཐུན་མོང་མ་ཡིན་པ་རེ་ཡོད་ཅིང་། འདིར་དེ་རྣམས་ལས་རབ་དང་། ཕུལ་དང་། གཙོ་བོ་དང་། གྱ་ནོམ་པ་ཉིད་དུ་གྱུར་པ་དཔལ་མཉམ་མེད་རི་བོ་དགེ་ལུགས་པ་ཞེས་གསེར་སྦྱངས་བཙོ་མ་ལྟ་བུའི་ལམ་སྲོལ་ཆེན་པོ་འདི་ཉིད་ནི་གདན་སའི་སྒོ་ནས་མིང་བཏགས་པ་ཞིག་སྟེ། ཇི་སྐད་དུ། མདོ་སྡེ་གདམས་ངག་འབོག་པའི་རྒྱལ་བོ་ལས། མ་འོངས་དུས་ཀྱི་སྙིགས་མ་ལ། ། འབྲི་དང་ལྡན་གྱི་ས་མཚམས་སུ། ། དགའ་ཞེས་བྱ་བའི་དགོན་པ་འདེབས། ། བློ་བཟང་རྒྱལ་བའི་མཚན་ཡང་འབྱུང་། ། ཞེས་པའི་རྐང་བ་དང་བོ་གསུམ་གྱིས་མ་འོངས་སྙིགས་མའི་དུས་སུ་འབྲི་གུང་དང་སྐྱིད་ཤོད་ལྡན་གྱི་ས་མཚམས་སུ་དགེ་ལྡན་པའི་དགོན་པ་འབྱུང་བར་ལུང་བསྟན་པ་དང་། རྐང་བ་བཞི་བས་བློ་བཟང་རྒྱལ་བ་ཞེས་དགོན་པ་འདེབས་པ་བོ་རྗེའི་མཚན་ཟུར་བྱུང་བས་དགེ་ལྡན་པ་ཞེས་གནས་མིང་གིས་གྲུབ་མཐའི་མིང་ལ་ཁྱབ་པར་བསྟན་པ་དང་།
འཇམ་དཔལ་རྩ་རྒྱུད་ལས། ང་ནི་མྱ་ངན་འདས་པའི་ཚེ། ། ས་ཡི་སྟེང་འདི་སྟོང་བ་ན། ། ཁྱོད་ཉིད་བྱིས་པའི་གཟུགས་ཀྱིས་ནི། ། སངས་རྒྱས་མཛད་པ་བྱེད་པར་འགྱུར། ། དེ་ཚེ་དགོན་ཆེན་རབ་དགའ་བ། ། ཁ་བ་ཅན་ན་ཡོད་པ་ཡིན། ། ཞེས་སོགས་མདོ་རྒྱུད་བསྟན་བཅོས་དུ་མ་ལས་ལུང་བསྟན་པ་ལྟར། རྗེ་བདག་ཉིད་ཆེན་པོས་འབྲི་གུང་དང་སྐྱིད་ཤོད་ལྡན་གཉིས་ཀྱི་ས་མཚམས་སུ་འབྲོག་རི་བོ་ཆེ་དགའ་ལྡན་རྣམ་རྒྱལ་གླིང་ཕྱག་བཏབ་པ་ལ་བརྟེན་ནས་ཡབ་རྗེ་རྒྱལ་བ་གཉིས་རིང་ལུགས་འདི་ལ་དགེ་ལྡན་པ་ཞེས་འབོད་ཅིང་། ཚིག་རིས་བསྡུས་པའམ་བརྗོད་བདེའི་དབང་གིས་དགེ་ལུགས་པ་ཞེས་རྒྱུན་ཆགས་སུ་འབོད་པ་བྱུང་ངོ་། ། ཡང་ཞྭ་སེར་ཅོན་པཎ་འཆང་བའི་རིང་ལུགས་ཞེས་གྲགས་པ་ལ་ཡང་རྒྱུ་མཚན་ཡོད་དེ། བླ་ཆེན་དགོངས་པ་རབ་གསལ་གྱིས་ཀླུ་མེས་དབུས་སུ་འབྱོན་ཁར་དབུ་ཞྭ་བཞེས་འཕྲོ་ཞིག་གནང་ནས་འདི་གྱོན་ལ་ང་རྗེས་སུ་དྲན་པར་གྱིས་གསུངས་པར་བརྟེན་སྔོན་གྱི་འདུལ་འཛིན་ཆེན་པོ་རྣམས་ཀྱིས་དབུ་ཞྭ་སེར་བོ་མནབས་པ་ཡིན་པས། རྗེ་བླ་མས་ཀྱང་འདུལ་བའི་བསྟན་པ་ཉམས་པ་གཞི་ནས་གསོ་བའི་རྟེན་འབྲེལ་དུ་དབུ་ཞྭའི་ཁ་དོག་སྔོན་གྱི་འདུལ་འཛིན་རྣམས་དང་མཐུན་པའི་སེར་བོ་མཛད་པ་ལ་བརྟེན་ནས་དེ་ལྟར་གྲགས་སོ།
རྡོར་དྲིལ་སོགས་མཆོད་ཆས་རྣམས་ཀྱི་མཚོན་དོན་སྐོར་
རྡོ་རྗེ།
དྲིལ་བུ།
གཉིས་པ་དྲིལ་བུའི་མཚོན་དོན་བཤད་པ་ལ། དྲིལ་བུའི་རྒྱུ་དང་། དབྱིབས། ཚད་དང་། དབྱེ་བ། མཚོན་དོན་དང་ལྔ་ལས། དང་པོ་ནི། གསེར་དང་། དངུལ། ཟངས། འཁར་བ། ལྕགས། ལི་སོགས་ཀྱི་བཟོ་རུང་བ་ཡིན་སྟེ། རྒྱུད་རྡོ་རྗེ་མཁའ་འགྲོ་ལས། ཀུན་ལའང་འཁར་བའམ་ཡང་ན་ནི། ལྕགས་གསུམ་ལས་བྱུང་དྲིལ་བུ་སྟེ། ཞེས་གསུང་སོ། གཉིས་པ་དབྱིབས་ནི། རྒྱུད་རྡོ་རྗེ་མཁའ་འགྲོ་ལས། དེ་ནས་དྲིལ་བུའི་མཚན་ཉིད་ཀྱི། །ཆུ་ཞེང་ལ་སོགས་བཤད་པར་བྱ། །རིན་ཆེན་སྣ་ཚོགས་འབར་བ་དང་། །རྡོ་རྗེའི་སྐ་རགས་ཕྲེང་གཉིས་བྱ། །ཤེལ་སྒོང་དྲི་མ་མེད་པ་ལྟར། །དྲ་བ་དྲ་བ་ཕྱེད་པས་བརྒྱན། །ཆ་གསུམ་མཚན་ཉིད་ལྡན་པ་ལ། །རྡོ་རྗེ་ལ་སོགས་མཚན་མས་བརྒྱན། །དབུས་ཀྱི་ཁོག་པ་ཟབ་པ་དང་། །ཐམས་ཅད་དགའ་བྱེད་བཅུད་ཀྱིས་གནས། །དེ་ནས་པདྨ་རིན་ཆེན་དང་། །ཨུཏྤལ་ཀུ་མུ་ད་ཡིས་བརྒྱན། །ཕྱོགས་དང་ཕྱོགས་མཚམས་ཆ་བརྒྱད་དུ། །ལྷ་མོ་ལ་སོགས་བརྒྱད་དུ་གྲགས། །དེ་ཡི་སྟེང་དུ་ལྷ་མོ་ནི། ས་བོན་བརྒྱད་ལས་བསམ་པར་བྱ། ཞེས་གསུང་སོ། །སྟེང་གི་པད་འདབ་ཀྱི་ལྷ་མོ་བརྒྱད་ཀྱི་ས་བོན་རིམ་པ་ནི། །ཤར་དུ་སྒྲོལ་མའི་ས་བོན་ཡི་གེ་ཏཱཾ་དང་། དེ་ནས་གཡོན་བསྐོར་གྱིས་བྱང་དུ་གོས་དཀར་མོའི་ས་བོན་པཱཾ་དང་། ནུབ་ཏུ་མཱ་མ་ཀཱིའི་ས་བོན་མཱཾ་དང་། ལྷོ་རུ་སངས་རྒྱས་སྤྱན་མའི་ས་བོན་ལཱཾ་དང་བཞི་འགོད་པ་དང་། མཚམས་བཞིའི་ཤར་ལྷོ་ནས་གཡས་བསྐོར་གྱིས་དང་པོར། ནོར་འཛིན་མའི་ས་བོན་བཾ་ཡིག་དང་། ལྷོ་ནུབ་ཏུ་ཙནྡ་མའི་ས་བོན་ཙུཾ་དང་། ནུབ་བྱང་དུ་ཁྲོ་གཉེར་ཅན་མའི་ས་བོན་བྷྲིཾ་དང་། བྱང་ཤར་དུ་རྡོ་རྗེ་མཁའ་འགྲོ་མའི་ས་བོན་མཾ་རྣམས་འགོད་དགོས་པ་ཡིན་སྟེ། རྒྱུད་རྡོ་རྗེ་མཁའ་འགྲོ་ལས། ཤར་ཕྱོགས་སུ་ནི་སྒྲོལ་མ་སྟེ། །དེ་བཞིན་བྱང་དུ་གོས་དཀར་མོའོ། །ནུབ་ཏུ་བདག་མོའི་མིང་ཅན་ཏེ། །ལྷོ་རུ་སངས་རྒྱས་སྤྱན་ཞེས་བྱ། །མདོག་མཛེས་སྦྲང་རྩི་ཡིད་འོང་མ། །དེ་བཞིན་རིན་ཆེན་འཁྱིལ་མའོ། ཞེས་གསུང་སོ། གསུམ་པ་ཚད་ནི། རྒྱུད་རྡོ་རྗེ་མཁའ་འགྲོ་ལས། སོར་བརྒྱད་དང་ནི་བཅུ་དྲུག་གམ། །ཉི་ཤུ་ལས་ནི་ལྷག་མི་བྱ། །ཇི་ལྟར་ནུས་ཤིང་རྗེས་མཐུན་པར། །བསྒྲུབ་པའི་དབང་པོས་དེ་དག་བྱ། །ཁ་ཡང་ཆོ་གའི་རིམ་པ་ཡིས། །སོར་མོ་ལྔ་ལས་གཞན་པ་སྤང་། །ལྷ་མོ་འདི་ནི་དྲིལ་བུ་ཡི། །སྒྲུབ་ཐབས་རྒྱ་ཆེར་བསྟན་པ་སྟེ། ཞེས་སོགས་གསུང་སོ། བཞི་པ་དབྱེ་བ་ནི། རྩེའི་རྣམ་གྲངས་ཀྱི་དབྱེ་བ། རིགས་ཀྱི་དབྱེ་བ། དམ་ཡེའི་དབྱེ་བ། ཞི་དྲག་གི་དབྱེ་བ་བཅས་སོ། ལྔ་པ་མཚོན་དོན་ནི། རྒྱུད་རྡོ་རྗེ་མཁའ་འགྲོ་ལས། ནམ་མཁའི་སོགས་ཀྱི་དབུས་སུ་ནི། །གཟུགས་རྫོགས་བསྐོར་བས་ཡང་དག་གནས། །པདྨ་རྒྱས་པ་ལྟ་བུའི་དབྱིབས། །གཟུགས་མེད་སྲིད་པའི་ཕྱོགས་སུ་ནི། །ཡེ་ཤེས་བདུད་རྩི་བུམ་པ་འདྲ། །ཤེས་རབ་བདུད་རྩིའི་གནས་ཡིན་སྟེ། ཞེས་དང་། སཾ་པུ་ཊི་ལས། ནང་གི་གཟུགས་ནི་ནམ་མཁའ་སྟེ། །གཟུགས་ཀྱིས་གང་བ་གཟི་བརྗིད་ཅན། །པདྨ་ཁ་ཕྱེ་ལས་བྱུང་བ། །གཟུགས་མེད་སྲིད་པའི་གནས་སུ་ནི། །ཤེས་རབ་བདུད་རྩི་བུམ་པ་ལྟར། །ཡེ་ཤེས་བདུད་རྩིའི་གནས་སུ་ནི། ཞེས་སོགས་གསུང་སོ། དྲུག་པ་ཕན་ཡོན་ནི། རྒྱུད་རྡོ་རྗེ་མཁའ་འགྲོ་ལས། དྲིལ་བུ་འདི་ནི་ལྷ་མོ་ཆེ། །ཚེ་རིང་ནད་མེད་ཕུན་སུམ་ཚོགས། ཅེས་དང་། ཡང་དེ་ཉིད་ལས། རྩེ་ལྔ་པའམ་རྩེ་དགུ་པ། །སྐལ་བ་བཟང་པོ་ཐམས་ཅད་དང་། དབང་ཕྱུག་དང་ནི་སྔགས་རྣམས་ཀྱི། །འབྲས་བུ་ཐམས་ཅད་རབ་སྟེར་ཞིང་། །མཁའ་འགྲོའི་སྟོབས་དང་རྫུ་འཕྲུལ་སྟེར། དེ་བཞིན་ཕུན་ཚོགས་ཐམས་ཅད་དང་། །དེ་བཞིན་གཤེགས་པ་ཐམས་ཅད་ཀྱི། །དངོས་གྲུབ་མཆོག་ནི་གསལ་བར་སྟེར། ཞེས་གསུང་སོ།།
ཌཱ་མ་རུ།
གསུམ་པ་ཌཱ་མ་རུ་བཤད་པ་ལ། ཌཱ་རུའི་རྒྱུ་དང་། དབྱིབས། ཚད། མཚོན་དོན། དགོས་པ་དང་ལྔ་ལས། དང་པོ་ཌཱ་རུའི་རྒྱུ་ནི། ཙནྡ་དཀར་དམར་དང། སེང་ལྡེང་། མིའི་ཐོད་རུས་རྣམས་དང་། དེ་དག་མ་བརྙེད་ན་བ་སོ་སོགས་རྒྱུ་གང་ཡང་རུང་བ་ལས་བྱ་རུང་བ་ཡིན་ཏེ། དཔལ་ཡང་དག་སྦྱོར་བ་སཾ་པུ་ཊའི་རྒྱུད་ལས། དེ་ནས་ཅང་ཏེའུའི་མཚན་ཉིད་བཤད། །བཛྲ་ཤིར་ཤ་རྩ་བ་དང་། །ཙནྡན་དམར་པོ་ལས་བྱུང་བ། །གཞན་རྣམས་གང་རྣམས་དེ་རྣམས་ནི། །ཡིད་ལ་འདོད་པ་རྣམས་ལ་བྱ། ཞེས་དང་། གཞན་པ་ཡི་ཡང་རྔེ་ཆུང་ནི། ། ཐོད་པ་ལས་ནི་བསྐོར་བ་ཉིད། ཅེས་གསུང་སོ། གཉིས་པ་དབྱིབས་ནི། ཟླུམ་གོར་ཟུང་ལྟག་སྤྲོད་བྱས་པ་སྐེད་ལ་ཉག་ཡོད་པའི་ངོས་གཉིས་སྤྲེའུའི་པགས་པའམ་མི་པགས་སོགས་ཀྱིས་གཡོགས་པ། སྐེད་པ་གཡས་གཡོན་དུ་སྲད་བུ་དམར་པོ་ལ་བརྡུང་བྱེད་ཀྱི་རིལ་བུ་ཆུང་ངུ་མིག་འབྲས་འདྲ་བ་ཟུང་བཏགས་པ་ལ་ཌཱ་རྡོར་འམ། ཌཱ་རུ་ཞེས་འབོད་དོ། །ཌཱ་རུའི་ནང་ངོས་སུ་རྩི་དམར་འཇམ་ལེགས་པར་བྱུགས་ཏེ་ལྷའི་དཀྱིལ་འཁོར་དངོས་སམ་དེའི་སྐུ་གཟུགས་དང་། ཕྱག་མཚན། ཉེ་བསྙེན་དང་། རྩ་སྔགས། སྙིང་པོའི་སྔགས་སོགས་འབྲི་དགོས་ཤིང་། དེ་ཡང་ཐོད་ཌཱ་ལ་སྐྱེས་པ་ལོ་བཅུ་དྲུག་ཅན་དང་། བུ་མོ་ལོ་བཅུ་གཉིས་ཅན་གཉིས་ཀྱི་ཐོད་པ་སྨིན་མཚམས་ནས་སྤྱི་གཙུག་བར་ཟླུམ་པོར་བྲེགས་པ་ལྟག་སྤྲོད་བྱས་ཏེ་ཐོད་མདུན་འོག་ཏུ་འོང་བར་བྱ། དེ་སྤྲེའུའི་པགས་པས་གཡོགས་པའི་ནང་ངོས་སུ་བུ་མོ་གཙང་མ་གྲོང་ཆོས་ཀྱི་མ་གོས་པའི་ཟླ་མཚན་གྱིས་པདྨ་བྲིས་པའི་ལྟེ་བར་ཧྲཱི་དང་མཾཿ་སོགས་འབྲི་བ་དང་། ཁྱེའུ་གཙང་བའི་བྱང་སེམས་དང་བུ་མོའི་མཚལ་གྱིས་དཀྱིལ་འཁོར་འབྲི་ཞིང་བྱུགས་ཏེ། དུར་ཁྲོད་དུ་དོར་བའི་སྐྲ་ཡི་སྐུད་པས་ཐོད་རུས་གཉིས་གཟེར་ཐག་བྱ་ཞིང་། ཆུ་བྱ་མཐིང་རིལ་གྱི་རྐང་པའི་རུས་པས་ཌཱ་རྡོ་བྱས་སྟེ་བརྡུང་དགོས་པ་ཡིན་སྟེ། རྒྱུད་ཆེན་སཾ་ཊ་ལས། ཐོད་པ་ལས་ནི་བསྐོར་བ་ཉིད། །སྤྲེའུའི་པགས་པས་གཡོགས་པའོ། །དེ་བཞིན་ཁ་སྦྱོར་གཉིས་ལ་ནི། །པདྨ་དག་ནི་བྲི་བར་བྱ། །བུད་མེད་ཁྲག་གིས་མཛེས་པ་དང་། །དུར་ཁྲོད་སྐྱེས་པའི་སྐྲ་ལས་ནི། །བཀལ་བས་རུས་པ་གཉིས་ནི་བཅིང་། །ཁྱིམ་གྱིས་མེ་ཏོག་གཉིས་ཀྱིས་ནི། །པདྨ་ཟེའུ་འབྲུ་གཉིས་པ་ལ། །དཀྱིལ་འཁོར་ཉིད་ནི་བྲི་བར་བྱ། ཞེས་དང་། ཕྲེཾ་ཧཱུཾ་ཞེས་ནི་བརྗོད་ནས་ནི། །ཆུ་སྐྱར་རྐང་པའི་རུས་པས་གདབ། ཅེས་གསུང་སོ། གསུམ་པ་ཚད་ནི། ཆེ་ཚད་ལ་མཆུ་རུའམ་སྲིད་དུ་སོར་བཅུ་གཉིས་དང་ཁའི་ཞེང་ལ་སོར་དྲུག་ཅན་དང་། འབྲིང་ཚད་ལ་སྲིད་དུ་སོར་བཅུ་པ་དང་ཁ་ཞེང་ལ་སོར་ལྔ་ཅན་དང་། ཡང་ན་སྲིད་དུ་སོར་བཅུ་གཅིག་དང་། ཁའི་ཞེང་ལ་སོར་ལྔ་དང་ཕྱེད་ཅན་དང་། ཆུང་ཚད་ལ་སྲིད་དུ་སོར་དགུ་དང་ཁའི་ཞེང་ལ་སོར་བཞི་དང་ཕྱེད་ཅན་དག་དགོས་པར་གསུངས་ཏེ། སཾ་བྷུ་ཊ་ལས། དེ་ཡི་ཚད་འདི་བཀའ་སྩལ་པ། །བཅུ་གཉིས་པ་དང་བཅུ་པ་ཉིད། །ཁ་ལ་སོར་ནི་དྲུག་དང་ལྔ། །དགུ་པ་དང་ནི་བཅུ་གཅིག་ཉིད། །ཁ་ལ་དེ་ཡི་ཕྱེད་ཉིད་དོ། ཞེས་གསུང་སོ། བཞི་པ་མཚོན་དོན་ནི། ཌཱ་རུའི་ཁོག་པ་དང་པགས་གཡོག་དང་རྡུང་བྱེད་དང་ལག་པའི་རྩོལ་བ་སོགས་གཅིག་ལ་གཅིག་བརྟེན་ནས་སྒྲ་འབྱུང་བ་ནི་ཆོས་ཐམས་ཅད་བརྟེན་ཅིང་འབྲེལ་བར་འབྱུང་བ་ཡིན་པའི་དོན་དང་། སྒྲ་ནི་གྲགས་སྟོང་སྐྱེ་འགགས་མེད་པ་ཆོས་ཉིད་ཀྱི་སྒྲ་མཚོན་བྱེད་ཡིན་པ་དང་། ཀྱེ་རྡོ་རྗེ་ལས། ཁ་ཊྭཱཾ་ག་གཟུགས་ཤེས་རབ་སྟེ། །ཐབས་ཀྱི་གཟུགས་ཀྱི་ཅང་ཏེའུ་ཉིད། ཞེས་དང་། ཐབས་བདེ་བ་ཆེན་པོའི་ཡེ་ཤེེས་མཚོན་བྱེད་ཡང་ཡིན་སྟེ། རྣལ་འབྱོར་མ་ཀུན་སྤྱོད་ཀྱི་རྒྱུད་ལས། ཁ་ཊྭཱཾ་ག་ནི་ལྷ་ཡི་སྐུ། །ཤེས་རབ་ཌཱ་མ་རུ་རུ་བརྟག ཞེས་གསུང་སོ། ལྔ་པ་ཕན་ཡོན་ནི། ནད་དང་། རིམས་དང་། གདོན་དང་། དུག་ལ་སོགས་པ་སྡུག་བསྔལ་ཐམས་ཅད་རབ་ཏུ་ཞི་ཞིང་ཡིད་བདེ་བ་དང་དགའ་བ་དང་བདེ་སྟོང་གི་ཉམས་ཁྱད་པར་བ་སོགས་འཕེལ་བ་ཡིན་སྟེ། སངས་རྒྱས་མཉམ་སྦྱོར་ལས། ཅང་ཏེའུ་ཚུལ་སྟོན་རྣལ་འབྱོར་པ། །ཇི་ལྟར་བབས་པའི་གར་བྱེད་པས། །རིམས་དང་གདོན་དང་དུག་ཞེན་པའི། །སྡུག་བསྔལ་ཐམས་ཅད་མྱུར་དུ་སེལ། ཞེས་གསུང་སོ།།
ཕུར་པ།
དགང་གཟར་དང་བླུགས་གཟར། དྲུག་པ་དགང་གཟར་དང་བླུགས་གཟར་བཤད་པ་ལ། དགང་བླུགས་ཀྱི་རྒྱུ་དང་། དགང་གཟར་གྱི་དབྱིབས་ཚད་དང་། བླུགས་གཟར་གྱི་དབྱིབས་ཚད། དེ་གཉིས་འཛིན་ཚུལ། མཚོན་དོན་དང་བཞི་ལས། དང་པོ་རྒྱུ་ནི། རྡོ་རྗེ་མཁའ་འགྲོ་ལས། གསེར་རམ་དངུལ་ལམ་ཟངས་མ་འམ། །མཆོད་སྦྱིན་གྱི་ནི་ཤིང་ཡང་རུང་། ཞེས་གསུང་སོ། དགང་གཟར་གྱི་ཚད་ནི། རྡོ་རྗེ་མཁའ་འགྲོ་ལས། དགང་གཟར་རྒྱུ་དང་དབྱུག་པ་སོགས། །ཚད་དང་དབྱིབས་ལ་སོགས་པར་བཤད། །སྟེང་དུ་སོར་བཞི་དང་ལྡན་པ། །དཀྱུས་ནི་གྲུ་བཞིར་བྱ་བ་སྟེ། །ཟབས་སུ་སོར་གཉིས་བརྐོ་བར་བྱ། །དཀྱིལ་དུ་ཡེ་ཤེས་རྡོ་རྗེས་བརྒྱན། །དེ་ཡི་སྟེང་དུ་མཆུ་སོར་བཞི། །པདྨའི་འདབ་མ་ལྟ་བུར་བྱ། །དེ་དབུས་བཅུད་ནི་འཛག་པ་ཡི། །བུ་ག་མཐེའུ་ཆུང་ཚད་དུ་བྱ། །དེ་ནས་འོག་ཏུ་དབྱུག་པ་སྟེ། །རྡོ་རྗེ་རིན་ཆེན་སོར་དྲུག་བརྒྱན། །ཞེས་དང་།  མཁའ་འགྲོ་རྒྱ་མཚོ་ལས། དགང་གཟར་ཁྲུ་གང་དུ་འགྱུར་ཏེ། །རྒྱར་ནི་སོར་མོ་བཞི་པ་ལ། །དེར་ནི་སོར་མོ་གཉིས་བརྐོ་བྱ། །མཆུ་ཡི་སྦུག་མོར་སོར་མོ་ཕྱེད། །དབུས་སུ་རྡོ་རྗེ་པདྨ་དང་། །མཆུ་སྦུག་རྡོ་རྗེ་ལྡན་པ་ཅན། །རྩ་བར་རྡོ་རྗེ་སོར་དྲུག་པ། །ཞེས་སོགས་གསུང་སོ། གསུམ་པ་འཛིན་ཚུལ་ནི། རྡོ་རྗེ་མཁའ་འགྲོ་ལས། ཞི་བ་བྱང་ཆུབ་མཆོག་གིས་བཟུང་། །ནོར་བུའི་ཁུ་ཚུར་རྒྱས་པ་ལ། །དབང་དང་དགུག་པ་དག་ལ་ནི། །དེ་བཞིན་པདྨའི་ཁུ་ཚུར་གཟུང་། །དྲག་པོའི་ལས་ལ་འབད་པ་ཡིས། །དེ་བཞིན་ཁྲོ་བོའི་ཁུ་ཚུར་བྱ། ཞེས་དང་། བདེ་མཆོག་སྡོམ་འབྱུང་ལས། ལག་གཉིས་པུས་མོའི་ནང་བཞག་སྟེ། །དགང་གཟར་དང་ནི་བླུག་གཟར་བཟུང་། ། ཞེས་དང་། རྡོ་རྗེ་སྙིང་རྒྱན་ལས། ལག་གཉིས་པུས་མོའི་བར་བཞག་སྟེ། །དགང་གཟར་མར་གྱིས་བཀང་ནས་ནི། །བླུག་གཟར་བཀང་སྟེ་དེ་བཞིན་བསྲེག ཅེས་གསུང་སོ། བཞི་པ་མཚོ་དོན་ནི། རྡོ་རྗེ་མཁའ་འགྲོ་ལས། དགང་གཟར་ཆོས་ནི་སྟེར་བའི་མ། །བླུགས་གཟར་རོ་ལྡན་ཐབས་ཡིན་སྟེ། །སེམས་ཅན་ཀུན་ལ་ཕན་བྱེད་པ། །ཞེས་གསུང་ སོ།།
ཕུལ་བྱུང་བོད་གཞས་གླུ་ཚིག
ཨ་ཁུ་པདྨ།
ཚིག དཔལ་མགོན། དབྱངས། དཔལ་མགོན། ལེན་མཁན། དཔལ་མགོན།
ཨ་ཁུ་པདྨ་ཡེ། རྒོད་ཐང་དཀར་དུང་གི་སྐེ་རྒྱན་ཅན། ཡར་འཕུར་ན་དགུང་གི་རྒྱན་ཞིག་རེད། མར་བབས་ན་བྲག་རིའི་སྐྱིད་ཅིག་རེད། ཁྱེད་མེད་ན་བྲག་མཐིལ་སྟོང་པ་རེད། ཨ་ཁུ་པདྨ་ཡེ། བྱ་ངང་པ་གསེར་གྱི་ཕྲེང་བ་ཅན། ཕར་སོང་ན་སྤང་རིའི་རྒྱན་ཞིག་རེད། ཚུར་རྒྱུགས་ན་མཚོ་མོ་སྐྱིད་ཅིག་རེད། ཁྱེད་མེད་ན་མཚོ་ཁ་སྟོང་བ་རེད། ཨ་ཁུ་པདྨ་ཡེ། སྟག་ཤར་པ་དུང་གི་སོ་སྒོ་ཅན། ཕར་སོང་ན་སྡེ་བའི་རྒྱན་ཞིག་རེད། ཕྱིར་ཡོང་ན་ན་ཟླ་སྐྱིད་ཅིག་རེད། ཁྱེད་མེད་ན་ཡིད་སེམས་སྟོང་པ་རེད།
ཤྭ་ཡུ་མོ་ཤེའུ། གཞས་པ། དཔལ་མགོན། ཤྭ་ཡུ་མོ་ཤེའུ། ཨ་ཁུ་ཁུ་བྱུག་གང་ལ་བུད་ཐལ། ཨ་ཁ་ཁུ་བྱུག་ནགས་ལ་བུད་ཐལ། འོ་ཡ་ཡ། ཤྭ་ཡུ་མོ་ཤེའུ། ནགས་ལ་འགྲོ་དོན་ཅི་ཞིག་ཡིན་ཐལ། དཔྱིད་ཀྱི་དཔལ་མོ་སྐྱེལ་ནས་བུད་ཐལ། འོ་ཡ་ཡ། ཤྭ་ཡུ་མོ་ཤེའུ། རྒྱ་རྫོངས་ནག་གི་རྩེ་མོར་བུད་ཐལ། བྱ་རྒྱ་མང་པོ་བློ་སེམས་བདེ་ཐལ། འོ་ཡ་ཡ། ཤྭ་ཡུ་མོ་ཤེའུ། གྲོང་ཆེན་དཀྱིལ་ནས་གླུ་སྒྲ་སྒྲོག་ཐལ། ན་ཟླ་མང་པོ་བློ་སེམས་བདེ་ཐལ། འོ་ཡ་ཡ་། ཤྭ་ཡུ་མོ་ཤེའུ། སེམས་ཀྱི་ལོག་ཕེབས། གཞས་པ། ཡར་དུང་སོགས། གངས་དཀར་ལྷུན་པོ་ལྷ་ཡི་ལྕགས་རི་ཡིན། གཙང་ཆབ་སྔོན་མོ་ཉི་ཟླ་འཆང་འཕྲུལ་ཡིན། རྩྭ་ཐང་ཡངས་པོ་སྐར་མའི་མལ་བསྟན་ཡིན། གངས་རིའི་མཐོངས་སུ་ཆགས་པའི་གནས་མཆོག་འདི། འཛམ་གླིང་ཡང་རྩེ་གངས་ལྗོངས་ཕྱུག་མོ་སྟེ། ངེད་གངས་ཅན་བོད་པའི་ཕ་ས་ཡིན། ཨོ། མ་ཡུམ་ལགས། གངས་ལྗོངས། ཁྱེད་ཀྱི་རུམ་ཁོག་དྲོད་མོ་སྙེགས་ནས་འོང་། དེ་རིང་ཁྱེད་ཀྱི་དཔང་ནས་གླུ་ཞིག་ལེན། ཨོ། མ་ཡུམ་ལགས། གངས་ལྗོངས། འདི་ནི་ཁྱེད་ཀྱིས་བསླབ་པའི་ཤིས་གླུ་ཡིན། འདི་ནི་ཕ་ཡུལ་འགྲིམ་པའི་ལེགས་སྐྱེས་ཡིན། འགྲོ་དྲུག་སེམས་ཅན་རང་གི་ཕ་མ་ཡིན། འཚེ་མེད་ཞི་བདེ་སེམས་ཀྱི་ལོངས་སྤྱོད་ཡིན། དཔའ་མཛངས་རྟུལ་ཕོད་སྙིང་གི་རུས་པ་ཡིན། གངས་རིའི་ལྗོངས་སུ་གནས་པའི་མི་རིགས་འདི། མཐོ་སྒང་འདི་ཡི་གཞི་འཛིན་དང་པོ་སྟེ། ངེད་གངས་ཅན་གདོང་དམར་བོད་པ་ཡིན། ཨོ། སྤུན་ཟླ་ལགས། བོད་པ། ཁྱེད་ཀྱི་མཛའ་བརྩེ་ཟབ་མོ་དྲན་ནས་འོང་། དེ་རིང་ཁྱེད་ཀྱི་མདུན་ནས་བྲོ་ཞིག་འཁྲབ། ཨོ། སྤུན་ཟླ་ལགས། བོད་པ། འདི་ནི་ཁྱེད་ཀྱིས་བསླབ་པའི་སྐོར་བྲོ་སྟེ། འདི་ནི་སྤུན་ཟླ་མཇལ་བའི་ལེགས་སྐྱེས་ཡིན། ང་ཡི་ཁྲི་ཤོར་རྒྱལ་མོ། གཞས་མ། རིག་འཛིན་སྒྲོལ་མ། མཐོན་པོ་ཡུལ་ན་མཐིང་མདོག་གི་མཁྱིལ་བའི། སེམས་ཀྱི་མཚོ་ཆེན་ཁྲི་ཤོར་རྒྱལ་མོ། རླབས་ཀྱི་རང་སྒྲ་དལ་གྱིས་སྒྲོག་པའི་དུས། ང་ཡི་སེམས་པ་གནའ་བོའི་ཡུལ་དུ་དྲངས། འཛམ་གླིང་ཡང་རྩེ་ཁ་བ་ཅན་གྱི་ཡུལ། ཁྲག་དང་རྔུལ་ཆུས་སྐྲུན་པའི་དཔའ་མཛངས་རྟུལ། ང་ཡི་ཁྲི་ཤོར་རྒྱལ་མོ། ང་ཡི་ཁྲི་ཤོར་རྒྱལ་མོ། ཁྱེད་ནི་ཡབ་ཆེན་སུ་ཡི་རྔུལ་ཁྲག་ཡིན།། གངས་རིའི་གཤོང་སུ་མཛེས་སྡུག་གི་མཁྱིལ་བའི། སེམས་ཀྱི་མཚོ་ཆེན་ཁྲི་ཤོར་རྒྱ་མོ། རླབས་ཀྱི་ཟེགས་མ་དལ་གྱིས་འཆོར་བའི་དུས། ང་ཡི་སེམས་པ་གནའ་བོའི་ཡུལ་དུ་དྲངས། རང་ཡུལ་དྲོན་མོ་ཁ་བ་ཅན་གྱི་ཡུལ། བྱམས་དང་མིག་ཆུས་སྐྲུན་པའི་ལངས་ཚོ་མཐོངས། ང་ཡི་ཁྲི་ཤོར་རྒྱལ་མོ། ང་ཡི་ཁྲི་ཤོར་རྒྱལ་མོ། ཁྱོད་ནི་མ་ཡུམ་སུ་ཡི་མིག་ཆུ་ཡིན། སེམས་ཁོངས་ཀྱི་རེ་འབོད། གཞས་པ། གངས་བཞུགས། སྟོད་ཁ་བ་གངས་ཀྱི། མཛེས་སྡུག་གི་རི་ལུང་། རི་ལུང་ང་ཚོའི་ཡིན་པ་ཐེ་ཚོམ་མེད། ཐེ་ཚོམ་མེད་ཀྱང་། ཆུ་ཁམ་གང་དོན་ལ། གྲི་མགོ་ཕུར། གྲི་མགོ་རང་གི་སྤུན་ལ་ཕུལ། ཕྱི་ནས་བལྟས་ཀྱང་ངོ་ཚ་མེད། ནང་གི་ཉེ་མི་ཁྲག་བཞིན་དཀྲུག སྨད་རྩི་ཐོག་གི་ཡུལ་གྱི། མཛེས་སྡུག་གི་རྩྭ་ཐང་། རྩྭ་ཐང་ང་ཚོའི་ཡིན་པ་རྩོད་གླེང་མེད། རྩོད་གླེང་མེད་ཀྱང་། རྩྭ་སྤར་གང་དོན་ལ། བོའུ་ཁ་གཏད། བོའུ་ཁ་རང་གི་རྒྱུད་ལ་བཏད། ཕྱི་ནང་བལྟས་ཀྱང་མགོ་རྣ་མེད། ནང་གི་བཟའ་ཚང་གསོན་བྲལ་བཏང་། ཨོ། སྐྱེས་ཕ་བཟང་གི་བུ། མ་བཟང་གི་རྒྱུད། གྱོད་དང་འཁྲུག་པ་མྱུར་བར་སྤོངས།
རང་གཞན་དག་སྣང་ལ་བསྐུལ་བའི་གཏམ་
རང་གཞན་དག་སྣང་ལ་བསྐུལ་བའི་གཏམ་ལེགས་ཚོགས་བྱེ་བའི་འབྱུང་གནས།
ཆུང་ངུའི་དུས་ནས་ཤེས་རིག་ཡི་གེ་ལ།། ཤིན་ཏུ་སྤྲོ་བས་རྒྱུན་དུ་འདྲིས་པར་བྱ།། དེ་ཡང་ང་རྒྱལ་གཞི་རུ་མི་འགྱུར་ཞིང་།། ལེགས་ཚོགས་ཀུན་གྱི་རྩ་བར་བསླབ་པར་བྱ།།
སྤྱིར་ན་དབུལ་ཕྱུག་ལེགས་ཉེས་བདེ་སྡུག་ཀུན།། བསོད་ནམས་བསོད་ནམས་མིན་ལས་འབྱུང་བས་ན།། སྡུག་ཡུས་འདྲེན་པའི་ཡུལ་གཞན་མི་འཚོལ་བར།། འཁྲུགས་པ་མེད་པར་དང་དུ་ལེན་པར་མཛོད།།
སྐྱེས་པ་བུད་མེད་སྐྱེ་འབྲས་མཛེས་མི་མཛེས།། གཟུགས་བྱད་རིང་ཐུང་སྤྱང་གྲུང་འཛོམས་མིན་དང་།། བསམ་པའི་འཁྱེར་སོ་ཡུལ་དུས་གནས་སྐབས་སོགས།། ཀུན་ཀྱང་མི་མཚུངས་ཤིན་ཏུ་ཐ་དད་པས།། རྒྱུ་འབྲས་བསླུ་བ་མེད་པའི་ངང་ཚུལ་སྟོན།།
ཀུན་ལ་སྙོམས་པའི་བློ་འདི་འཆད་བདེ་ཡང་།། རང་གི་ལག་ཏུ་བསྟར་དུས་དཀའ་བར་སྣང་།།
ཆོས་གོས་བསྣམས་ཏེ་ཆོས་མིན་བྱེད་པ་དང་།། ཁྲིམས་འཛིན་ཡིན་སྐད་རྒྱལ་ཁྲིམས་བཤིག་པ་སོགས།། ཚུལ་མིན་བྱ་བཞག་རྣམ་པ་སྣ་ཚོགས་ཤིག། ཁྲ་ཆུང་མིག་གི་ལམ་དུ་རྒྱུ་བའི་ཚེ།། ཡི་ཆད་ཁོང་འཁྲུགས་བཞིན་ཚུགས་ཁད་ཀྱིས་འགྱུར།། སྟབས་གཅིག་མངོན་པའི་ང་རྒྱལ་ངང་གིས་སྐྱེ།།
དེ་དང་དེ་འདྲ་ང་དང་ཁྱོད་ལ་ཡང་།། སྔོན་དང་ད་ལྟར་བྱུང་དང་འབྱུང་བཞིན་ཡོད།། ཞིབ་ཏུ་བསམ་ཚེ་གཞན་གྱི་རྒྱུ་འབྲས་གང་།། རང་གི་སྡུག་གི་སྣོན་མར་བླངས་བ་ཡིན།། ཅིས་ཀྱང་དོན་མེད་གཏིང་ནས་ཡིད་ཕྱུང་སྟེ།། དག་པའི་སྣང་བ་ཁོ་ནས་འཚོ་བར་མཛོད།།
ཕྱོགས་འཛིན་རིས་ཆད་བློ་ཡི་དྲི་མས་བཏང་།། ཀུན་ཁྱབ་མཁའ་འདྲ་རྡུལ་བྲལ་མེ་ལོང་སྟེ།། དེ་འདྲའི་བློ་ཅན་གང་གི་མདུན་ས་རུ།། རྒྱུ་འབྲས་བླངས་དོར་ངང་གིས་དྭངས་སྙིགས་འབྱེད།།
ཡ་རབས་མཁས་མཛངས་ལྡན་པའི་སྐྱེས་བུ་དེར།། ཆེད་དུ་འཆད་དང་འབེལ་གཏམ་སྙན་པོ་སོགས།། ཤིན་ཏུ་ཕེར་བའི་ཚིག་དག་མེད་ཀྱང་དགའ།། བརྡ་ལན་ཙམ་དང་འགྲོ་འདུག་སྤྱོད་ལམ་སོགས།། ལུས་ངག་བྱ་བ་ཆུང་ངུ་ཙམ་གྱིས་ཀྱང་།། ཆོས་དང་ཆོས་མིན་བསླབ་བྱ་དམར་འབྱིན་སྟོན།།
རྒྱལ་ཁབ་གཅིག་གི་སྟོབས་འབྱོར་མངའ་ཐང་དང་།། མི་འུ་དེ་ཡི་རིམ་བཞིན་ལག་ཆགས་ཚུལ།། ཆུང་ནས་ཆེ་དང་དར་ནས་རྒུད་པ་སོགས།། ཀུན་ནས་མཚུངས་ཕྱིར་སྡུག་ཡུས་མ་ཆེ་ཞེས།། སླར་ཡང་མདོ་དོན་ཚུལ་དུ་བསྐུལ་བ་ཡིན།།
ཕ་མ་བཟའ་ཟླ་བུ་དང་ཚ་བོ་དང་།། མཛའ་གྲོགས་ཕུ་ནུ་སྡེ་གྲོང་ཡུལ་རིས་ཀུན།། ལས་མཐུན་གཅིག་གིས་གྲུབ་པའི་འཇིག་རྟེན་ཏེ།། དགའ་དང་སྤྲོ་དང་གུས་པས་ཅིས་མི་གྲོགས།།
སྲིད་པ་རྒན་པོ་དག་གི་གཏམ་ཇི་བཞིན།། ཁ་མིག་ཡར་ལྟ་སྐུད་པ་ཡར་འཁེལ་མཛོད།། དག་པའི་སྣང་བ་ཅན་གྱི་སྐྱེས་བུ་དེར།། རིགས་མཐུན་ཕུན་ཚོགས་མཐའ་དག་ངང་གིས་འབྱོར།།
དེས་ནི་ལུས་བདེ་སེམས་སྐྱིད་གཞིར་བཞག་སྟེང་།། འབྱོར་ཕྱུག་གཡང་གི་ར་བ་བརྟན་པ་དང་།། དམ་པའི་ལྷ་ཆོས་རྩ་བའང་ཚུགས་པ་ཡིན།། སྙིང་གཏམ་ལགས་ཕྱིར་ཐུགས་ཀྱི་དཀྱིལ་དུ་སྟིམས།།
དེ་ལྟར་དོན་འགྲུབ་རྣམ་པར་རྒྱལ་བ་དང་།། སྔགས་སྐྱེས་བདུད་འཇོམས་ལ་སོགས་ཉེ་མི་འགས།། སྙན་ཚིག་དགོས་ཞེས་སྔ་ཕྱིར་བསྐུལ་བའི་ངོར།། མི་འཁྱམས་འཆལ་པོ་གུ་རུ་ཚེ་དབང་གིས།། རྒྱ་ནག་ལྷོ་ཕྱོགས་རྒྱ་མཚོའི་འགྲམ་ཞིག་ཏུ།། ཡིད་ལ་གང་ཤར་སེམས་ལ་བསམ་ཞོར་དུ།། དྲན་པའི་ཚིག་དོན་ཡི་གེའི་རིས་སུ་ཕབས།།
སེར་ཙ་
སེར་ཙ་ ༡ སེར་རྩ་དང་དོན་གཅིག ༢ བོད་ཀྱི་རུས་ཤིག་སྟེ།  གནའ་བོའི་ཞང་བོད་ཀྱི་སྐབས་སུ་བྱུང་བའི་ཡབ་འབངས་རུས་དྲུག་གི་གྲས་ཁྱུང་པོ་དཀར་ནག་སེར་གསུམ་གྱི་ཁྱུང་སེར་ལས་འཆེད་པའི་རིགས་རུས་ལ་ཟེར།
སེར་ཚ་
སེར་ཚ་ བོད་ཀྱི་རུས་ཤིག  ཁྱུང་དཀར་ནག་སེར་གསུམ་ལས་འཆེད་པའི་རུས་རྒྱུད་ཤིག
ཁཱན་ཇེ་གྷོ་ཌོ།
ཁཱན་ཇེ་གྷོ་ཌོ།༼ 後藤 健二; Kenji Goto ༽ཉི་ཧོང་གི་རང་དབང་གསར་འགོད་པ་ཡིན། ༢༠༡༥ལོའི་ཟླ་༡བོའི་ཚེས་༣༠ཉིན་དབྱི་སི་ལན་རྒྱལ་ཁབ་༼ISIS༽ཅེས་པའི་འཇིགས་སྐུལ་རྩ་འཛུགས་ཀྱིས་དམར་གསོད་བཏང་བའི།
སེར་རྩ་
སེར་རྩ་  བོད་ཀྱི་རུས་ཞིག གནའ་བོའི་ཞང་བོད་ཀྱི་དུས་སུ་ལྷོ། གཉགས། ཁྱུང་། སྣུབས། སེ། སྤོ་བཅས་ཡབ་འབངས་རུས་དྲུག་ཡོད་པའི་གྲས་ཁྱུང་པོའི་གདུང་རྒྱུད་རིམ་པར་བྱུང་བའི་ཁྱུང་དཀར་ནག་སེར་གསུམ་དུ་ཆད་པ་ལས་ཁྱུང་སེར་གྱི་རྒྱུད་པ་ཡིན་ལ། མདོ་སྟོད་ནང་ཆེན་དང་། ཆབ་མདོ། ནག་ཆུ་ཕྱོགས་སུ་ཆེས་ཆེར་དར་ཞིང་། སེར་ཙ་དང་སེར་ཚ་སེར་རྩ་སོགས་སུ་འབོད་པའི་རིགས་སུ་དེ་དག་ཡིན་ལ་དེང་སང་སེར་རྩ་ཞེས་ཡོང་གྲགས་སུ་འབོད་ཀྱི་ཡོད་པ་རེད།  ཞིབ་རྒྱས་བྱེ་བྲག་གི་ལོ་རྒྱུས་སོགས་ལ་གཟིགས་ན་ཤེས།
བརྩེ་དུང་ཆགས་ཚུལ་གྱི་གོ་རིམ་ཆེན་པོ་བདུན་
བརྩེ་དུང་ཆགས་ཚུལ་ལ་གོ་རིམ་ཆེན་པོ་བདུན་བརྒྱུད་དགོས་པ་འདི་ལྟར་བསམས་
དང་པོ།
རང་ཉིད་དང་ལས་འབྲེལ་ཡོད་པའི་མི་དེར་ཁྱེད་རང་ཐོག་མར་འཕྲད་དུས་ཁྱེད་ཀྱི་སེམས་ནས་ཡིད་འོང་གི་སྣང་བ་ཞིག་དང་མི་དེས་ཁྱེད་ལ་བལྟ་དུས། ཁྱེད་རང་ངོ་གནོང་བ་དང་མི་བཟོད་པའི་སྣང་བ་ཞིག་ཀྱང་འཆར་ཡོང་བ་ནི། ཁྱེད་རང་ཁོ་ལ་དགའ་བའི་མཚོན་རྟགས་དང་པོ་ཡིན།
གཉིས་པ།
ཁྱེད་ཀྱིས་ཁོ་རང་ངོ་ཤེས་ནས་ཡུན་རིང་ཞིག་འགོར་མེད་ནའང་གྲོགས་པོ་གཞན་ལས་ཀྱང་ཁོ་རང་བརྗེད་དཀའ་བ་དང་། མི་དེས་བྱ་སྤྱོད་བཟང་ངན་ཐམས་ཅད་ཡག་པོར་སྣང་ཡོང་བ་ནི་ཁྱེད་རང་མི་དེར་དགའ་བའི་མཚོན་རྟགས་གཉིས་པ་ཡིན།
བཞི་པ།
ཁྱེད་ཀྱིས་ཁོ་བོ་མཐོང་ཐེངས་རེར་མིག་ལམ་དུ་ཧ་ཅང་མཛེས་པར་སྣང་བ་མ་ཟད། ཕར་ལག་འཇུ་དང་སྐེ་ལ་འཁྱུད་པ། ད་དུང་འོ་སོགས་བྱེད་འདོད་པ་དང་། ཚུར་ཡང་དེ་ལྟར་བྱེད་རྒྱུར་རེ་བ་ཧ་ཅང་ཆེ། དེ་ནི་ཁྱེད་རང་མི་དེར་དགའ་བའི་མཚོན་རྟགས་བཞི་པ་ཡིན།
ལྔ་བ།
ཁྱེད་ཀྱིས་ཁོ་རང་ནི་ཡིད་ཆེས་བྱེད་ཆོག་ཆོག་གི་མི་བཟང་པོ་ཞིག་དུ་སྣང་ནས་སེམས་ན་ཡོད་པའི་སྐད་ཆ་རེ་རེ་བཞིན་ཁོ་རང་ལ་སྨྲ་ཆོག་པ་དང་། ཐ་ན་སུ་ལའང་བཤད་མི་ཕོད་པའི་གསང་ཚིག་དག་ཀྱང་ཁོ་བོར་བཤད་པར་འདོད་པ་ནི་ཁྱེད་རང་མི་དེར་དགའ་བའི་མཚོན་རྟགས་ལྔ་པ་ཡིན།
དྲུག་པ།
ཁྱེད་རང་མི་དེ་དང་ཁ་བྲལ་ནས་ཡོད་སྐབས་མི་དེ་སེམས་ནས་ཧ་ཅང་དྲན་སླ་བ་དང་རྒྱུན་དུ་མི་དེའི་ལོ་རྒྱུས་གླེང་འདོད་ཅིང་མི་དེར་བསྟོད་ངག་བྱེད་རྒྱུར་དགའ་ལ། གཞན་གྱིས་བསྟོད་ངག་བྱས་ན་ཉན་རྒྱུར་ཡང་ཤིན་དུ་དགའ། དེ་ནི་ཁྱེད་རང་མི་དེར་དགའ་བའི་མཚོན་རྟགས་དྲུག་པ་ཡིན།
བདུན་པ།
ཁྱེད་རང་དགའ་སའི་མི་དང་འགྲོག་ཡོད་པའི་དུས་ཚོད་དེ་ནི་ཁྱེད་རང་ཉིད་ལ་མཚོན་ན་ཧ་ཅང་རིན་ཐང་ལྡན་ཅིང་མཚམས་མཚམས་ཁྱེད་རང་བྱིས་པ་བསམ་མེད་ཞིག་དང་འདྲ་བར་ཁོ་བོ་དང་ལྷན་དུ་རྩེད་མོ་ལ་རོལ་རྒྱུ་དང་ཀུ་རེ་རྩེ་རྒྱུར་ལ་ཡང་ཧ་ཅང་དགའ། འདི་ནི་ཁྱེད་རང་མི་དེར་དགའ་བའི་མཚོན་རྟགས་བདུན་པ་ཡིན།
གལ་དེ་ཁྱེད་གཉིས་ལྷན་དུ་འགྲོགས་ནས་ལོ་ཟླ་ག་ཚོད་ཅིག་འགོར་སོང་ནའང་ཁ་རྩོད་དང་ཚིག་རྩུབ་སོགས་ཅི་ཡང་སྨྲ་མི་དགོས་པར་ཕན་ཚུན་ལ་དུང་བ་ཟབ་ཅིང་འཛུམ་མདངས་དང་འགོད་སྒྲའི་ཁྲོད་ནས་མི་ཚེ་ལ་རྫོགས་ཚིག་འབྲི་ཐུབ་ན་དེ་ནི་སྤྱི་ཚོགས་ཀུན་གྱིས་ཡིད་སྨོན་བྱེད་སའི་འགྱུར་མེད་ཀྱི་བརྩེ་དུང་ཟེར་བ་དེ་ཡིན་ནོ།།
ལྗིག་རྒྱལ་
མིང་ཆ་ཚང་ལ།  ལྗིག་རྒྱལ་གྭ་པ་དངུལ་མདོག་ཟེར།  འདི་ནང་ཆེན་ཀ་གཞུང་ཡུལ་ཚོའི་ས་རུ་ཡོད།  སྤུ་གྲི་མཆེད་གསུམ་དང་།  ནང་ཆེན་རྒྱལ་རབས་ཀྱིས་མཆོད་པའི་སྐུ་ལྷ་རྒྱལ་ཆེན་བཅོ་བརྒྱད་ཀྱི་གྲས་ཡིན།
དུང་རི་
མདོ་སྟོད་ནང་ཆེན་ཀ་གཞུང་སྒལ་ཁའི་དབྱར་ས།  སྡོམ་ཕུ་རུ་ཡོད་པའི་རི་གྲགས་ཅན་ཞིག   མིང་གི་རྣམ་གྲངས་ལ།  དུང་རི། ཤ་ཕོ་དུང་རྭ་སོགས་ཟེར།  མཚོ་ངོས་ཀྱི་མཐོ་ཚད༥༥༤༧ཡོད། རི་རྩེ་བྲག་རི་དང་།  རི་རྐེད་རྫ།  རི་སྨད་སྤང་ལྗོངས་ཀྱིས་རྒྱན་པ་ཞིག་ཡིན།   འདི་བསེ་ལྕགས་དུང་གསུམ་དང་།  ཡང་ན་སྤུ་གྲི་མཆེད་གསུམ་གྱི་གྲས་ཡིན།
གནམ་རྒྱལ་
མིང་ཆ་ཚང་ལ། གནམ་རྒྱལ་གསང་བ་ལྷ་རྩེ་ཟེར།  འདི་མདོ་སྟོད་ནང་ཆེན་ཀ་གཞུང་ཡུལ་ཚོའི་ས་རུ་ཡོད།   སྤུ་གྲི་མཆེད་གསུམ་དང་།  ནང་ཆེན་རྒྱལ་རབས་ཀྱི་མཆོད་པའི་སྐུ་ལྷ་རྒྱལ་ཆེན་བཅོ་བརྒྱད་ཀྱི་གྲས་ཡིན།
མཚོ་ངོས་མཐོ་ཚད་འཕར་བཞིན་པ།
རྒྱ་མཚོའི་ཚ་དྲོད་རྒྱས་པ་དང་འཁྱགས་རོམས་བཞུ་བ་ལ་བརྟེན་ནས་རྒྱ་མཚོའི་ངོས་མཐོ་ཚད་ཇེ་མཐོ་འགྲོ་བཞིན་ཡོད། འཁྱགས་རོམས་བཞུ་བ་དང་རྒྱ་མཚོའི་ཚ་དྲོད་འཕར་པས་རྒྱ་མཚོའི་རྒྱ་ཁྱོན་ཇེ་ཆེར་འགྲོ་བཞིན་ཡོད། དུས་རབས་༢༠པའི་ནང་རྒྱ་མཚོའི་ཚད་མཐོ་རུ་ཕྱིན་པའི་རྒྱལ་ཁབ་༡༥ལྷག་ཙམ་ཟིན་ཡོད། ཚན་རིག་པ་ཁག་ཞིག་གིས་"གལ་ཏེ་ད་ལྟ་ང་ཚོའི་འགྲོ་བ་མིས་རང་བྱུང་ཁམས་ཀྱི་རླུང་ཁམས་ཆེན་མོའི་དྲོད་ཁང་ནང་གི་ཚ་རླུང་ཉུང་དུ་གཏོང་ཐུབ་ན་ཡང་། སྤྱི་ལོ་༢༡༠༠་བར་དུ་རྒྱ་མཚོའི་ངོས་མཐོ་བའི་རྐྱེན་གྱིས་རྒྱལ་ཁབ་མང་པོར་རྒྱ་མཚོའི་གོད་ཆགས་རིམས་པ་སྣ་ཚོགས་འབྱུང་ཐུབ་པའི་ཚ་རླུང་རང་བྱུང་ཁམས་ཆེན་མོའི་ནང་དུ་CO2བཏང་ཚར་བ་རེད།"ཟེར།
ཚོད་རྩིས་བྱས་པ་ལྟར་ན། གལ་ཏེ་དུས་རབས་འདིའི་ནང་དུ་རྒྱ་མཚོའི་ངོས་མཐོ་ཚད་སྨི་༡གཅིག་མཐོ་རུ་ཕྱུན་དུས་མཚོ་འགྲན་གི་ས་ཁུལ་དང་གྲོང་ཁྱེར་ཁག་ལ་ཆགས་འཇིགས་ཆེ་པོ་འབྱུང་རྒྱུ་ཡིན་པ་དང་། ཧིན་དྷི་རྒྱ་མཚོ་དང་ཞི་བདེ་རྒྱ་མཚོའི་ནང་གི་གླིང་ཕྲན་ཆུང་ངུ་རྣམས་སྔོན་ལ་འཇིགས་རྒྱུ་ཡིན་པ་དང་། དེར་བརྟེན་སྐམ་ས་ཆེན་མོ་ཁག་གི་ཞིང་ལས་རིན་ཐང་ཅན་གྱི་ས་ཁུལ་མང་པོ་ཞིག་ལ་མཚོ་འོག་ཏུ་འཇིགས་པ་དང་མཚུངས། མཚོ་འགྲམ་གྲོང་ཁྱེར་ཁག་ལ་ཡང་ཆགས་འཇིགས་ཆེན་པོ་ཡོང་སྲིད་པ་ཡིན། སྐབས་དེ་དུས་དྲག་རླུང་འབྱུང་སྲིད། དེས་རྐྱེན་བྱས་ནས་འཐུང་ཆུའི་འབྱུང་གནས་ཆུ་བོ་ཁག་ལ་སྐྱོན་རྒྱབ་ནས་འཛམ་གླིང་གི་ན་ཡོངས་སུ་འཐུང་ཆུའི་བཀའ་ངལ་འཕྲད་རྒྱུ་ཡིན་པ་ཚན་རིག་པས་ཚོད་དཔག་བྱེད་བཞིན་ཡོད་།
གང་ལྟར་ཡང་། གལ་ཏེ་འཛམ་གླིང་ཚ་འགྱུར་གྱི་ཚད་3˚Cལས་བརྒལ་དུས་འཛམ་གླིང་ཡོངས་སུ་རང་བྱུང་གི་འཇིགས་པ་ཧ་ཅང་ཆེན་པོ་བྱུང་སྲིད་པ་ཡིན།
ཀ་རྒྱལ་
མིང་ཆ་ཚང་ལ། ཀ་རྒྱལ་རྡོ་རྗེ་ལྷ་བཙན་དང་།   ཀ་རྒྱལ་ཇོ་བོ་སོགས་ཟེར།  འདི་ནང་ཆེན་ཀ་གཞུང་ཡུལ་ཚོའི་ས་རུ་ཡོད།  སྤུ་གྲི་མཆེད་གསུམ་དང་།  ནང་ཆེན་རྒྱལ་རབས་ཀྱིས་མཆོད་པའི་སྐུ་ལྷ་རྒྱལ་ཆེན་བཅོ་བརྒྱད་ཀྱི་གྲས་ཡིན།
རྫ་ནག་རལ་པ་
བཙན་རི་གྲགས་ཅན་ཞིག རྫ་ནག་རལ་པ་དང་།  ཟང་རི་འབར་བ་རྩེ་དགུ་སོགས་ཟེར།  ནང་ཆེན་ཀ་གཞུང་དུ་ཡོད།
རྨེ་རྒྱལ་
རྨེ་རྒྱལ་ནོར་བུ་དབང་རྒྱལ།  འདི་ནང་ཆེན་ཀ་གཞུང་ཡུལ་ཚོའི་ས་རུ་ཡོད། མདོ་ཁམས་གནས་ཆེན་ཉེར་ལྔའི་གྲས་དང་།  ནང་ཆེན་རྒྱལ་རབས་ཀྱིས་མཆོད་པའི་སྐུ་ལྷ་རྒྱལ་ཆེན་བཅོ་བརྒྱད་ཀྱི་གྲས་ཡིན།
ཀླུ་མོ་
ཀླུ་མོ་དཀར་མོ།  ནང་ཆེན་ཀ་གཞུང་ཡུལ་ཚོའི་ས་རུ་ཡོད་པའི་རི་གྲགས་ཅན་ཞིག   བོད་ཁམས་སྐྱོང་བའི་བསྟན་མ་བཅུ་གཉིས་ཀྱི་གྲས།
ཀླུ་མོ་དཀར་མོ་
ཀླུ་མོ་དཀར་མོ། ནང་ཆེན་ཀ་གཞུང་ཡུལ་ཚོའི་ས་རུ་ཡོད་པའི་རི་གྲགས་ཅན་ཞིག བོད་ཁམས་སྐྱོང་བའི་བསྟན་མ་བཅུ་གཉིས་ཀྱི་གྲས།
སྒལ་ཁའི་ཆུ་ཚན་
མདོ་སྟོད་ནང་ཆེན་ཀ་གཞུང་ཡུལ་ཚོ་ཚྭ་ཐང་གི་ས་གནས་སྒལ་ཁ་རུ་ཡོད་པའི་ཆུ་ཚན་ཞིག
གེར་མཛོ་ཀླུ་རྒྱལ་
གེར་མཛོ་ཀླུ་རྒྱལ།  མིང་གི་རྣམ་གྲངས་ལ།  ཕྱུག་པོ་ཀླུ་རྒྱལ་དང་།  གེར་མཛོ་ཀླུ་རྒྱལ།  སྒེས་རྫོ་ཀླུ་རྒྱལ་སོགས་ཟེར།  ནང་ཆེན་ཀ་གཞུང་ཡུལ་ཚོའི་ས་རུ་ཡོད་པའི་རི་གྲགས་ཅན་ཞིག    གླིང་གི་བླ་མ་བྱང་ཆུབ་འདྲེ་བཀོལ་དང་།  གེར་སར་གཉིས་ཐོག་མའི་འཇལ་འཕྲད་བྱེད་སའི་གནས།   རི་བོ་རྩེ་མོ་བྲག་གིས་པན་ཞྭ་ལྟར་རྩེ་མོ་སྣ་ཚོགས་དགུང་དུ་ཟུང་ཞིང་།  རི་རྐེད་སྤང་ལྗོངས།  རི་མཐའ་ཚང་ཚིང་ནགས་ཀྱི་རྒྱན་པ་ཞིག་ཡིན།  མཚོ་ངོས་ཀྱི་མཐོ་ཚད། ༥༤༤༠ལྷག་ཡོད།    རི་དེའི་མགུལ་དུ་གེར་མཛོ་མཚོ་ཞེས་གཡུ་ིདཀར་མེ་ལོང་ས་རུ་ལྷུང་འདྲའི་མཚེའུ་ཞིག་ཡོད།
ཝེ་ཁེ་རིག་མཛོད་ནང་རྩོམ་སྒྲིག
སྒོ་ཡོན། བོད་ཀྱི་ན་གཞོན་རྩོམ་པ་པོ། ༡༩༨༨ལོར་ཁམས་དཀར་མཛེས་ཁུལ་བྲག་འགོ་རྫོང་དུ་སྐྱེས། སྔ་རྗེས་སུ་བླ་རུང་ནང་བསྟན་སློབ་གླིང་དང་པེ་ཅིང་སྐད་བརྡ་རིག་པའི་སློབ་ཆེན་ཁག་ཏུ་སློབ་གཉེར་བྱས། རང་ལོ་བཅོ་ལྔའི་སྟེང་ནས་རྩོམ་རིག་གསར་རྩོམ་ལ་འབད་དེ། ད་ལྟའི་བར《མི་སྐད་འདི། ཁ་གཡོར་ས་གཏན་ནས་མིན》དང《ཐུབ་པའི་གཞོན་རབས》《རིག་རྩལ་རྒྱང་སྐྱོད》《རང་རིག་རང་གསལ》གཙོས་པའི་བརྩམས་ཆོས་ཕྱོགས་བསྡུས་ཀྱི་དཔེ་དེབ་ལྔ་ལྷག་པར་དུ་བསྐྲུན། གཞན་ཡང༢༠༠༧ལོ་ནས་བཟུང་བོད་ཀྱི་འགྲོ་བ་མིའི་ཐོབ་ཐང་ལ་ཁ་གཏད་པའི《བོད》ལོ་དེབ་ཀྱི་གཙོ་སྒྲིག་གི་འགན་འཁུར་ཞིང་། སྔ་གཞུག་ཏུ《སྦྲང་ཆར》དང《ཀློག་པ་པོ》《བོད་ཀྱི་རྩོམ་རིག་སྒྱུ་རྩལ》《གངས་རྒྱན་མེ་ཏོག》《གངས་དཀར་རི་བོ》《 གངས་རྒྱན་ན་ཆུང་ཚགས་པར 》《མཆོད་མེ་བོད་ཀྱི་རྩོམ་རིག་དྲ་བ》གཙོས་པའི་བོད་ཡིག་གི་དུས་དེབ་དང་ཚགས་པར། དྲ་རྒྱ་ཉིས་བརྒྱ་ལྷག་གི་ནང་དུ་རྩོམ་ལུས་སྣ་ཚོགས་ཀྱི་བརྩམས་ཆོས་སུམ་བརྒྱ་ལྷག་བཀོད་འདུག །
ཀ་གཞུང་གནའ་བོའི་ཚྭ་གཏེར་
ནང་ཆེན་ཀ་གཞུང་དུ་ཡོད་པའི་གནའ་བོའི་ཚྭ་གཏེར་ཞིག མི་ལོ་སྟོང་ཕྲག་གི་ལོ་རྒྱུས་ལྡན་པའི་ཀ་གཞུང་ཚྭ་གཏེར་ནི།  ཚྭ་སྨན་དཀར་མོའི་ཚྭ་མཚོ་དང་།  ནྭ་སྐྱག་ཁའི་ཚྭ།   ལྡང་ཧྲི་ཁའི་ཚྭ་སོགས་ཡོད།  གནས་འདི་མི་ལོ་སྟོང་ཕྲག་གི་ལོ་རྒྱུས་ལྡན་པའི་ཀ་འགག་ཚྭ་ཁལ་གནའ་ལམ་ཡོད།
ཀ་གཞུང་ཆུ་ཚན་གྱི་ཕ་ཡུལ་
ནང་ཆེན་རྫོང་། ཀ་གཞུང་ཡུལ་ཚོ། མདོ་སྟོད་ནང་ཆེན་ཀ་གཞུང་ལ་ཆུ་ཚན་གྱི་ཕ་ས་རུ་གྲགས་ཤིང་། དེར་རྟ་རྣའི་ཕྱོགས་ལ་ཡོད་པའི་གཤིན་རུའི་གླང་པོའི་ཆུ་ཚན་དང་།   སྦེ་འགག་ཆུ་ཚན།   ཀ་འགག་ཆུ་ཚན།   འཇའ་འགག་ཆུ་ཚན།（གོང་མ）    འཇའ་འགག་ཆུ་ཚན།（འོག་མ）  ག་ཆེན་ཆུ་ཚན།   སྒལ་ཁའི་ཚུ་ཚན། （གོང་མ）    སྒལ་ཁའི་ཆུ་ཚན།（འོག་མ）  གནམ་ཀྱི་གླང་པོའི་ཆུ་ཚན་བཅས་ནི་དེང་སང་དངོས་སུ་བེད་སྤྱོད་བྱེད་པའི་ཚ་བའི་ཆུ་མིག་ཆེན་པོ་དགུ་ཡིན་ལ།   གཞན་ཡང་དྲོད་གྲངས་ཅི་རིགས་ཀྱི་ཚ་བའི་ཆུ་མིག་ཆུང་ངུ་བརྒྱ་ཕྲག་ཁ་ཤས་ཡོད།
འབྲུ་སྟག་རྒོད་
འབྲུ་སྟག་རྒོད་ ཏྲེ་བོའི་རྒྱལ་རབས་དང་པོ་དང་ནང་ཆེན་རྒྱལ་རབས་ཐོག་མ།
ཀ་གཞུང་རི་སྐྱེ་སྲོག་ཆགས་ཀྱི་གཞིས་ཁྱིམ་
ནང་ཆེན་རྫོང་། ཀ་གཞུང་ཡུལ་ཚོ། མདོ་སྟོད་ནང་ཆེན་ཀ་གཞུང་དུ་ཁ་གྲངས་ཉུང་ཞིང་རྩ་ཆེན་གྱི་སྲོག་ཆགས་སྣ་ཚོགས་འཛོམས་ཞིང་། རི་སྐྱེས་སྲོག་ཆགས་ཁ་གྲངས་མང་བས་རི་སྐྱེས་སྲོག་ཆགས་ཀྱི་གཞིས་ཁྱིམ་དང་།  སྲོག་ཆགས་ཀྱི་གླིང་ག་རུ་གྲགས།
སྐྱོ་ལྟག་མཐིལ་
སྐྱོ་ལྟག་མཐིལ་ ས་གནས་ཤིག་གི་མིང་ སྐྱོ་ལྟག་དང་སྐྱོ་ལྡག་ཅེས་འབྲི་ཚུལ་གཉིས་སྣང་།གང་ལྟར་ད་ལྟ་ནང་ཆེན་སྐུ་འབུམ་གྱི་ཆགས་ཤུལ་ཡོད་པའི་གནས་དེའི་ཡར་མར་ཡིན་པར་སྣང་།
དངུལ་ཡིག་པ་
དངུལ་ཡིག་པ་ གོང་མའི་དྲུང་ཡིག་གམ་གོང་མའི་བཀའ་ཡིག་སྐྱེལ་མི་བང་ཆེན། སྐུ་འབུམ་གྱི་སྐབས་སུ་ ལྷ་ཤཱཀྱ་རྒྱལ་བ་ལ་གསེར་ཡིག་གི་ལས་ཀ་ཐོབ་སྟེ་སྐུ་འབུམ་དུ་ཞབས་ཏོག་མཛད།
སྐུ་འབུམ་
སྐུ་འབུམ་ སྐུ་བརྙན་ཚ་ཚ་ཁྲི་ཕྲག་ཡོད་པའི་འབུམ་པ་སྟེ་མཆོད་བརྟེན། འབུམ་པ་བཞེངས་པའི་གནས་མང་པོར་སྐུ་ འབུམ་ཞེས་ཐོག་པ་བོད་ཡུལ་སྟོད་སྨད་བར་གསུམ་དུ་མཐོང་རྒྱུ་ཡོད་པ་ལྟར་སྔོན་མ་རས་པ་དཀར་པོས་སྐྱོ་ལྟག་མཐིལ་དུ་ཏི་ཤྲི་རས་པའི་འབུམ་པ་བཞེངས་པས་གནས་དེར་སྐུ་འབུམ་དུ་གྲགས།
ལྕགས་ལ་རྒྱལ་པོ་
ཁམས་ཕྱོགས་ཀྱི་རྒྱལ་ཕྲན་རྒྱལ་པོ་ཞིག
འབྲུ་ཏྲེ་བོ་ཆོས་ཀྱི་རྒྱལ་མཚན་
འབྲུ་ཏྲེ་བོ་ཆོས་ཀྱི་རྒྱལ་མཚན་ ནང་ཆེན་རྒྱལ་རབས་བཞི་བཅུ་ཞེ་བརྒྱད་པ།
གན་དྷི་
གན་དྷི་སྐུ་ན་ཆུང་དུས་ཀྱི་སྤྱོད་བཟང་ རྒྱ་གར་པས་ཁོང་ལ་རྒྱལ་ཡབ་ཅེས་འབོད། འཛམ་གླིང་སྒང་གི་མི་རྣམས་ཀྱིས་ཁོང་ལ་སེམས་དཔའ་ཆེན་པོ་གན་དྷི་ཞེས་འབོད།
འཇའ་ས་
འཇའ་ས།____འཇའ་ས་ནི་རྒྱལ་པོ་ལྟ་བུའི་བཀའ་ཤོག་སྟེ། སྔོན་བཀའ་ཤོག་གི་མགོར་འཇའ་རིས་ ༊ འདི་ལྟ་བུ་ཡོད་པས་དེ་ལྟར་བཏགས།
གན་དྷི་
མཚན་དངོས་ལ་མོཧནདཱསཀརཅད གཱདྷཱི(1869.10.02-1948.01.30)ཞེས་གསོལ་བ་ཁོང་ནི་རྒྱ་གར་གྱི་མི་རིགས་རིང་ལུགས་ཀྱི་ལས་འགུལ་དང་རྒྱ་གར་རྒྱལ་དམངས་ཚོགས་ཆེན་ཚོགས་པའི་གཙོ་འཛིན་ཡིན་ཞིང་། རྒྱ་གར་གང་དེ་དབྱིན་ཇི་མི་སེར་སྤེལ་མཁན་གྱི་དབང་སྒྱུར་ལས་བཀྲོལ་ཏེ་རང་བཙན་གྱི་ལམ་བུར་འདྲེན་མཛད་དེད་དཔོན་ཉིད་ཡིན་ཕྱིར། ཁོང་ནི་རྒྱ་གར་གྱི་རྒྱལ་ཡབ་དང་ཆེས་རླབས་ཆེ་བའི་གཙོ་འཛིན་ཡང་ངོ་།།
ས་ཏ་ཡ་ག་ར་ཧ་སྟེ་ཁོང་གི“བདེན་པའི་ཨུ་ཚུགས”ཀྱི་ལྟ་སྤྱོད་ཀྱིས་འཛམ་གླིང་ཡོངས་ཀྱི་མི་རིགས་རིང་ལུགས་དང་རྒྱལ་སྤྱིའི་ཞི་བའི་གསར་བརྗེའི་ལས་འགུལ་ཀུན་ལ་ཤུགས་རྐྱེན་ཆེན་པོ་བཞག་པས། ཁོང་ནི་འཛམ་གླིང་གི་སྐྱེས་བུ་ཆེན་པོའི་གྲས་སུ་འཇོག་པ་རེད།
མ་ཧཱ་གན་དྷི་སྐུ་ན་ཆུང་དུས་ཀྱི་མཛད་སྤྱོད་འདི་དག་ལ་བལྟས་ན། ང་ཚོས་འཛམ་གླིང་སྒང་གི་སྐྱེས་བུ་ཆེན་པོ་མང་ཆེ་བར་སྐུ་ན་ཕྲ་བའི་དུས་ནས་བཟུང་སྐྱེས་སྦྱངས་ཀྱི་བཟང་སྤྱོད་ཡོན་ཏན་མང་དག་ཅིག་མཆིས་པ་རྟོགས། —སྒྲིག་པ་པོས།
བློ་སྟོབས་བརྟན་བརླིང་།
ནམ་ཞིག་ན་ཕ་ཁྱིམ་གྱི་གྲོགས་པོ་ཡིན་ལ་བློ་འདོན་པའང་ཡིན་པ་ཞིག་གི་སློབ་སྟོན་ལྟར། གན་དྷིས་དབྱིན་ཇིར་སློབ་གཉེར་དུ་འབྱོན་པར་དམ་བཅས་ཤིང་སྟ་གོན་བྱེད་སྒང་དུ། ཁོང་ཚོའི་རིགས་རུས་གཅིག་པའི་མི་རྣམས་ལྷན་དུ་ཚོགས་ཏེ་སྨྲས་པ། ཕྱི་རྒྱལ་དུ་སོང་བ་ཡིན་ན་འུ་ཚོའི་ཆོས་ལུགས་གོམས་སྲོལ་སྲུང་ཐུབ་རྒྱུ་ནི་དཔེ་མི་སྲིད་པ་ཞིག་རེད་ཅེས་དང་། འུ་ཚོའི་ཆོས་ལུགས་ལས་རྒྱ་མཚོའི་ཕ་རོལ་ཏུ་བགྲོད་པ་གཏན་འགོག་བྱས་ཡོད་ཅེས་དང་། གང་ཁྱོད་དབྱིན་ཇིར་འགྲོ་རྒྱུའི་ཁོག་རྩིས་དེ་རྩ་བ་ནས་ནོར་འདུག་ཅེས་སོགས་བརྗོད་དེ་ཆོས་ལུགས་དང་གོམས་སྲོལ་གྱིས་བཤོལ་བཏབ་ཅིང་གནོན་ཤུགས་སྤྲད་པའི་མཐར། ཉི་མ་དེ་རིང་ནས་བཟུང་བྱིས་པ་བསམ་མེད་འདི་འུ་ཚོའི་རིགས་རུས་ཀྱི་གྲས་ནས་ཕྱིར་འབུད་བྱས་པ་ཡིན་ཞེས་རིགས་རུས་ཀྱི་གྲས་ནས་ཕྱིར་འབུད་མཐར་སྐྲོད་བཏང་ནའང་། ཁོང་གིས་ང་རང་དབྱིན་ཇིར་སློབ་གཉེར་དུ་འགྲོ་རྒྱུའི་འདུན་པ་དེ་སུས་ཀྱང་བསྒྱུར་མི་ནུས་ཞེས་སྨྲས་ཤིང་རང་ལོ་བཅོ་བརྒྱད་ལས་མེད་ཀྱང་དམ་བཅའ་བརྟན་པོ་དེ་འདྲ་བཅངས་ནས་དབྱིན་ཇིར་སློབ་གཉེར་དུ་ཕྱིན་སོང་བ་དེ་ཡིས་ཁོང་ཉིད་ཆུང་དུས་ནས་བློ་སྟོབས་བརྟན་བརླིང་ཡིན་པ་མཚོན།
རང་གཅུན་རང་སྡོམ།
དབྱིན་ཇིར་སློབ་གཉེར་དུ་འབྱོན་པའི་ཁོང་གི་མོས་པ་དེར་ཐོག་མའི་དུས་སུ་མ་ཡུམ་མོས་མཐུན་མེད་ཅིང་དགག་བྱ་མཛད་པ་སྟེ། གོ་ཐོས་སུ་ཡུལ་དེའི་མི་རྣམས་ཀྱིས་ཁམ་ཆེན་པོས་ཤ་ཟ་བ་དང་། ཉིན་བཞིན་དུ་ཆང་ལ་འབྲལ་བ་མེད་པ་དེ་ལྟ་ན། གང་ཁྱོད་དབྱིན་ཇིར་ཕྱིན་ཚེ་མ་ངའི་བློ་བདེ་བོ་ག་ལ་འོང་། ཡོད་ཚད་བརླག་འགྲོ་རྒྱུ་རེད་ཅེས་སོགས་སྨྲས་པར། མ་ཡུམ་གྱིས་གང་ལ་ཐུགས་ཁྲལ་གནང་བ་ཁོང་གིས་རྟོགས་ནས། དབྱིན་ཇིར་འབྱོར་ཚེ་ཤ་དང་ཆང་དང་བུད་མེད་གསུམ་སྤང་གི་ཡིན་ཞེས་ཁས་ལེན་དམ་བཅའ་མཛད་པ་ནང་བཞིན་ཕྱིས་ཀྱང་དེ་ལྟའི་སྡོམ་པ་ལ་རྟག་ཏུ་གནས་པ་དེས་ཁོང་ཉིད་ཆུང་དུས་ནས་རང་གཅུན་རང་སྡོམ་ཅན་ཞིག་ཡིན་པ་མཚོན།
དྲང་པོ་དྲང་བཞག
ང་གིས་གན་དྷི་ལ་བརྡ་བསྟན་ཏེ་འགྲམ་གྱི་སློབ་གྲོགས་ལས་དཔེ་བཤུ་བྱ་བར་བསྐུལ་ནའང་། གན་དྷིས་དགེ་རྒན་ནི་རྐུ་འབྲི་འགོག་པའི་ལྟ་རྟོག་པ་ཡིན་སྙམ་ཞིང་བརྡ་དོན་དེའི་ཧ་མ་གོ མཇུག་མཐར་གན་དྷི་མ་གཏོགས་ནོར་འཆུག་བྱུང་བ་མེད་དེ་དགེ་སློབ་ཀུན་གྱིས་འཕྱས་ནའང་། ཁོང་གིས་ངས་ག་དུས་ཡིན་ཀྱང“རྐུ་བཤུས་ཀྱི་སྒྱུ་རྩལ”དེ་སློབ་ཐུབ་མ་སོང་ཞེས་གསུངས་པ་དེས་ཁོང་ཉིད་དྲང་པོ་དྲང་གཞག་ཡིན་པ་མཚོན།
གཟབ་ནན་དཔྱོད་ལྡན།
བདག་ནི་རང་གི་སྤྱོད་པ་ལ་ཤིན་ཏུ་འཛེམ་པ་ཞིག་ཡིན་ཞིང་། ཉེས་སྐྱོན་ཕྲ་མོ་ཙམ་གྱི་ཕྱིར་དུའང་ངོ་ཚའི་མིག་ཆུ་གཏོར་མྱོང་བ་ཞིག་ཡིན་ཞེས་གསུངས་པ་བཞིན་ཡ་རབས་སྤྱོད་བཟང་ལ་དང་དོད་བླ་ནས་མཛད་མཁན་ཞིག་ཡིན་ཕྱིར། ཀུན་སྤྱོད་ནི་ཐམས་ཅད་ཀྱི་རྨང་གཞི་ཡིན་ལ། བདེན་པ་ནི་ཀུན་སྤྱོད་ཀྱི་ངོ་བོ་རེད། དེ་བས་བདེན་པ་འཐོབ་སྙེག་བྱེད་པ་ནི་བདག་གི་དམིགས་ཡུལ་ཉག་གཅིག་ཡིན་ཞེས་བདེན་པ་འཚོལ་བ་ལ་སོ་སོའི་ཀུན་སྤྱོད་ནས་འགོ་རྩོམ་དགོས་པར་འདོད་པ་དེ་འདྲའོ།།
ཏྲེ་
ཏྲེ་ རུས་ཤིག ནང་ཆེན་རྒྱལ་པོའི་ཏྲེ་རབ་ཁར་གནས་གཞི་བཟུང་བས་ཕྱིས་ནང་ཆེན་རྒྱལ་པོར་ཏྲེ་བོ་ཞེས་ཐོག་ཡུལ་ མིང་རུས་ལ་ཐོག་པ་རེད།
ཏྲེ་བོ་རབ་ཁ་
ཏྲེ་བོ་རབ་ཁ་ སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོངས་ཁུལ་བྲག་འགོ་རྫོང་གི་ས་ཆ་ཞིག་མིང་། སྔོན་ ནང་ཆེན་རྒྱལ་པོའི་དབང་བསྒྱུར་མྱོང་བའི་ས་ཆ་དེ་ཡིན།
སྒོ་ཡོན།
སྒོ་ཡོན།      བོད་ཀྱི་ན་གཞོན་རྩོམ་པ་པོ། ༡༩༨༨ལོར་ཁམས་བྲག་འགོ་རྫོང་དུ་སྐྱེས། སྔ་རྗེས་སུ་བླ་རུང་ནང་བསྟན་སློབ་གླིང་དང་པེ་ཅིང་སྐད་བརྡ་རིག་པའི་སློབ་ཆེན་ཁག་ཏུ་སློབ་གཉེར་བྱས། རང་ལོ་བཅོ་ལྔའི་སྟེང་ནས་རྩོམ་རིག་གསར་རྩོམ་ལ་འབད་དེ། ད་ལྟའི་བར<<མི་སྐད་འདི། ཁ་གཡོར་ས་གཏན་ནས་མིན>>དང<<ཐུབ་པའི་གཞོན་རབས>><<རིག་རྩལ་རྒྱང་སྐྱོད>><<རང་རིག་རང་གསལ>><<སྣང་ཚོར་རོ་མཉམ>><<བརྩེ་དུང་གི་གླུ་པ>>གཙོས་པའི་བརྩམས་ཆོས་ཕྱོགས་བསྡུས་ཀྱི་དཔེ་དེབ་ལྔ་ལྷག་མི་རིགས་དཔེ་སྐྲུན་ཁང་སོགས་ནས་པར་དུ་བསྐྲུན། གཞན་ཡང༢༠༠༧ལོ་ནས་བཟུང་བོད་ཀྱི་འགྲོ་བ་མིའི་ཐོབ་ཐང་ལ་ཁ་གཏད་པའི<<བོད>>དུས་དེབ་ཀྱི་གཙོ་སྒྲིག་པའི་འགན་འཁུར་ཞིང་། སྔ་གཞུག་ཏུ<<སྦྲང་ཆར>>དང<<ཀློག་པ་པོ>><<བོད་ཀྱི་རྩོམ་རིག་སྒྱུ་རྩལ>><<གངས་རྒྱན་མེ་ཏོག>><<བོད་ཀྱི་དུས་བབ>><<མི་རིགས་ཀྱི་རྩོམ་རིག>><<གངས་དཀར་རི་བོ>><<གངས་རྒྱན་ན་ཆུང་ཚགས་པར>><<མཆོད་མེ་བོད་ཀྱི་རྩོམ་རིག་དྲ་བ>>གཙོས་པའི་བོད་ཡིག་གི་དུས་དེབ་དང་ཚགས་པར། དྲ་རྒྱ་ཉིས་བརྒྱ་ལྷག་གི་ནང་དུ་རྩོམ་ལུས་སྣ་ཚོགས་ཀྱི་བརྩམས་ཆོས་སུམ་བརྒྱ་ལྷག་བཀོད་འདུག་པར་མ་ཟད། བརྩམས་ཆོས་ཁ་ཅིག་དབྱིན་ཡིག་དང་རྒྱ་ཡིག་ཁག་ཏུ་བསྒྱུར་འདུག །
དགེ་འདུན་ཆོས་འཕེལ།
དང་པོ། སྐུ་འཁྲུངས་པ་དང་བོད་དུ་སློབ་གཉེར་བྱས་པའི་སྐོར།
ཁོང་ནི་ཡོངས་གྲགས་སུ། ༡༩༠༣ ལོར་རེབ་གོང་ཞོ་འོང་དཔྱི་ས་ཞེས་པར་ཡབ་སྔགས་འཆང་རྡོ་རྗེ་དང་ཡུམ་པདྨ་སྐྱིད་གཉིས་ཀྱི་སྲས་སུ་འཁྲུངས་ཤིང་། རྡོར་བྲག་སྤྲུལ་སྐུ་ཡང་འབོད་པར་བཤད། དགུང་གྲངས་བཞི་ཙམ་ནས་ཡབ་ཀྱི་མདུན་དུ་འབྲི་ཀློག་སྦྱངས་ཤིང་། ཐོས་བསམ་ལ་ཐོག་མར་འཇུག་པར་བཤད ། ལོ་གྲངས་བདུན་པའི་དུས་སུ་ཡབ་འདས་པར་གྱུར་པས་རང་གི་བླ་བྲང་དུ་བཞུགས། དགུང་ལོ་བརྒྱད་དགུའི་སྟེང་དགེ་འདུན་བསྟན་འཛིན་ཞེས་པའི་སར་ཡི་གེ་བསླབས་ཤིང་རིམ་བཞིན་དགོན་པའི་གྲྭ་གྲས་སུ་ཞུགས་ཏེ་སུམ་རྟགས་དང་། སྙན་ངག བརྡ་དག་སོགས་ལ་གསན། དགུང་ལོ་བཅོ་ལྔ་ཙམ་དུ་ངྷི་ཚ་དགོན་པར་ཕེབས་ཏེ་བསྡུས་གྲྭ་དང་རིགས་ལམ་སྐོར་ལ་ཐོས་བསམ་བྱས །དེ་རྗེས་དགུང་གྲངས་བཅུ་བདུན་ཙམ་དུ་བླ་བྲང་བཀྲ་ཤིས་འཁྱིལ་དུ་བཞུགས་ཏེ་ཚད་མའི་གཞུང་ལ་སྦྱངས་པ་མཛད་ཅིང་། རྩོད་པའི་དུས་སུ་རིགས་ལམ་ཕྲ་མོ་དག་ལ་བརྟེན་ནས་འཇམ་བཞད་ཡིག་ཆ་ཡང་ཁས་མི་ལེན་པ་རང་གིས་ཅི་བསམ་སྨྲས་པ་སོགས་ཀྱིས་རྐྱེན་བྱས་ཏེ། དགོན་པའི་གྲྭ་པ་ཚོ་དང་འགལ་བ་དྲག་པོ་བྱུང་ནས་ས་དེ་དང་འབྲལ་དགོས་པ་བྱུང་། དགུང་གྲངས་ཉེར་ལྔ་ཙམ་ན་སྐུ་འབུམ་བརྒྱུད་དེ་ལྷ་སར་ཕེབས། དེ་རུ་གདན་ས་ཆེན་པོ་དཔལ་ལྡན་འབྲས་སྤུངས་སྒོ་མང་གྲྭ་ཚང་གི་ཀླུ་འབུམ་ཁང་ཚན་དུ་ཞུགས་ནས་རྗེ་ཤེས་རབ་རྒྱ་མཚོའི་དྲུང་དུ་སློབ་གཉེར་བྱས། མདོ་སྔགས་གཞུང་ལུགས་ཀུན་ལ་སྦྱངས་ཏེ་མཁས་པའི་སྙན་པ་ཀུན་ཏུ་ཁྱབ་པར་གྱུར ། དེ་ནས་ཁོང་གི་རྒྱལ་ཁམས་གསེར་ཐང་ལས། འབྲས་སྤུངས་སུ་ལོ་བདུན་ཙམ་སོང་བ་ན། རྒྱ་གར་ནས་པཎྜི་ཏ་ར་ཧུ་ལ་བྱ་བ་ཞིག་བོད་དུ་བྱོན་པ་དང་འཕྲད་ནས་འགྲོ་བའི་སྐུལ་མ་བཏབ་པ་བཞིན་འདོད་ཐོག་ཏུ་སྨིན་ཏེ་ཆས་སོ། ། ཞེས་པ་ལྟར། དམ་པ་འདི་དེ་རུ་འདུག་འདོད་དེ་འདྲ་མེད་པ་དང་། ཁྱད་པར་ཕྱི་རོལ་གྱི་ཡུལ་གྲུ་ལ་རྒྱུས་ལོན་གྱི་འདོད་པ་ཆེ་བས། སྔ་ཕྱིར་འཕན་ཡུལ་དང་སྟག་ལུང་། ར་སྒྲེང་། རྒྱལ་རྩེ། ཞ་ལུ། བཀྲ་ཤིས་ལྷུན་པོ་སོགས་སུ་གནས་གཟིགས་སུ་ཕེབས་ཤིང་། དེ་ནས་ལེགས་སྦྱར་སྐད་སྦྱོང་བའི་མགོ་ཚུགས་ལ ། དེ་འཕྲོར་རྒྱ་གར་ལ་བྱོན། རྒྱ་གར་དུ་ལེགས་སྦྱར་སྐད་ལ་བྱང་ཆུབ་པར་གྱུར་ཅིང་། ཆོས་ཀྱི་ཚིགས་སུ་བཅད་པ་དང་། ར་མ་ཡ་ཎའི་རྟོགས་བརྗོད ། བྱ་ལེན་མ་མངོན་པར་ཤེས་པའི་ཟློས་གར། དཔལ་ལྡན་ནག་པོའི་གླུ་སོགས་བོད་ཡིག་ཏུ་བསྒྱུར། ༡༩༣༨ ལོར་རྒྱ་གར་གྱི་རི་མོ་མཁས་པ་གཅིག་དང་། དཔར་འདེབས་མཁན་གཅིག་བཅས་ལྷན་དུ་བོད་དུ་བྱོན་ཏེ་ས་སྐྱ་སོགས་དབུས་གཙང་གི་དགོན་རྙིང་ཁག་ཏུ་རྒྱ་དཔེ་བཞུགས་པའི་དཔེ་ཐོ་ཞིབ་ཚགས་བཀོད་དེ་ཕྱིར་རྒྱ་གར་དུ་སླེབས་ཤིང་། དེ་ག་ནས་ཨུ་རུ་སུའི་རི་མོ་བ་རོལ་རིག་ཅེས་པ་དང་མཉམ་དུ༼དེབ་ཐེར་སྔོན་པོ།༽དབྱིན་ཡིག་ཏུ་བསྒྱུར་རོགས་མཛད་དེ་ལོ་གསུམ་ལྷག་བཞུགས།
གཉིས་པ། སྐུ་ཚེ་སྨད་ཀྱི་སྐོར།
༡༩༤༢ ལོ་ནས་བཟུང་བོད་ཀྱི་ལོ་རྒྱུས་ལ་སྤྲོ་བ་རྒྱས་ཏེ་རྒྱའི་ཡིག་ཚང་ལས་བོད་ཀྱི་ལོ་རྒྱུས་སྐོར་རེ་འགའ་བསྒྱུར་གནང་མཛད་ལ། ཁྱད་པར་དུ་ཏུན་ཧོང་ནས་ཐོན་པའི་ཡིག་ཆ་སོགས་རྩ་ཆེ་བའི་སྐོར་བསྡུ་རུབ་མཛད་དེ་བོད་ཀྱི་ལོ་རྒྱུས་ཤིག་འབྲི་བའི་དགོངས་པ་ཤར་ཏེ། སྤྱི་ལོ༡༩༤༥ ལ་ཕྱིར་ལྷ་སར་ལོག ལོ་དེར་ལོ་རྒྱུས་འབྲི་བའི་མཐུན་རྐྱེན་འཛོམས་ཐོག་ཧོར་ཁང་བསོད་ནམས་དཔལ་འབར་དང་ཆབས་ཅིག་ར་མ་སྒང་གི་རྡོ་རིང་ཡི་གེ་ངོ་བཤུས་དང་ལྡེབས་རིས་སོཊ་ལ་ཞིབ་འཇུག་བྱས་མོད། ༡༩༤༦ ལོའི་ཟླ་པ་བཞི་པའི་ནང་བཀའ་ཤག་དང་དབྱིན་ཇི་བའི་མ་ཉེས་ཁ་གཡོག་གི་དབང་གིས་བཙོན་དུ་བཟུང་སྟེ་ལོ་གསུམ་ཙམ་ལ་སྡོད་དགོས་བྱུང་། དེའི་རིང་ལ་ལུས་སེམས་གཉིས་ཀྱི་ཐད་མནར་བར་བྱས་པས། ༡༩༤༩ ལོར་བཙོན་གྲོལ་བྱུང་མོད་ཐུགས་རབ་ཏུ་སྐྱོ་སྟེ་ཆང་རག་སོགས་ཚད་མེད་དུ་བཏུང་ལ། སྤྱོད་ལམ་སོགས་ལ་ཆ་འཇོག་མེད་པ་ཞིག་ཏུ་ཆགས་ཤིང་། ཁོང་གི་གསུང་ལས། འཛམ་གླིང་ན་དཀོན་པའི་བཻཌཱུརྱའི་རིན་པོ་ཆེ་ཞིག་རྡོ་ལ་བརྡབས་སོང་། ཟེར་བ་ལྟར་གྱུར། དེ་རྗེས་བཀའ་ཤག་གིས་རྒྱལ་རབས་དེབ་ཐེར་དཀར་པོ་དེའི་མཇུག་བསྐྱངས་དགོས་པར་བཀའ་ཕབ་ཀྱང་། རྐྱེན་དེ་དག་གིས་ཁོང་གི་གསུང་རྩོམ་གྲགས་ཅན་དེ་ཡང་མཇུག་མ་གྲུབ་པར་ང་ཚོའི་མཐོང་ཆོས་སུ་གྱུར་པ་འདི་ལྟར་ལགས།
གསུམ། ཚེ་ལས་འདས་པ།
༡༩༥༡ ལོ་དུས་ཙམ་ན། བཞེས་རག་སོགས་ཀྱི་རྐྱེན་པས་ལུས་ལ་ཆུ་སྐྲང་གསོག་ཅིང་། ཉིན་ཞིག་ན་རང་གི་སྐུ་ཟླ་ཚེ་བརྟན་གཡུ་སྒྲོན་ལ་སྡེ་བ་གཞུང་གིས་ཕྱིར་སྤྲད་པའི་གསུང་རྩོམ་ལྕགས་སྒམ་གང་པོ་བཅོལ་གདམས་བྱེད་ཞོར། གསུང་རྩོམ་དག་ཧོར་ཁང་བསོད་ནམས་དཔལ་འབར་ལ་སྐུར་དགོས་པར་གདམས ། ༡༩༥༡ ལོའི་ཟླ༨ ཚེས༡༤ ཙམ་དུ་ལྷ་ས་རུ་སྐུ་གཤེགས་སོ ། །
བཞི། བརྩམས་ཆོས་ཀྱི་སྐོར།
ཁོང་གིས་བརྩམས་གནང་མཛད་པའི་སྐོར་ལ་མང་པོ་ཞིག་བོར་བརླག་ཏུ་གྱུར་ཚར་བར་བཤད་ཅིང་། ཕལ་ཆེ་བའི་མིང་ཞིག་བཀོད་ན།༼ ཕྱི་རོལ་པའི་གྲུབ་མཐའི་རྣམ་གཞག༽༼དེབ་ཐེར་དཀར་པོ།༽༼ཀླུ་སྒྲུབ་དགོངས་རྒྱན།༽༼རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ།༽༼ སིངྒ་ལའི་ལམ་ཡིག༽༼རྒྱ་གར་གནས་ཆེན་བརྒྱད་ཀྱི་ལམ་ཡིག༽ ༼འདོད་པའི་བསྟན་བཅོས།༽༼རྒྱ་གར་གནས་ཡིག༽༼འཛམ་གླིང་རྒྱས་བཤད།༽༼ ཧི་མ་ལ་ཡའི་བསྟན་བཅོས།༽༼སྒྲའི་ཟིན་བྲིས།༽སྙན་ངག་སོགས་མང་དུ་འདུག་ལ། བོད་འགྱུར་སྐོར་ལ༼ ཆོས་ཀྱི་ཚིགས་སུ་བཅད་པ།༽༼ར་མ་ཡ་ཎའི་རྟོགས་བརྗོད།༽༼ ལེགས་ལྡན་ནག་པོའི་གླུ༽༼བྱ་ལེན་མ་མངོན་པར་ཤེས་པའི་ཟློས་གར་༽ དབྱིན་འགྱུར་སྐོར་ལ༼ དེབ་ཐེར་སྔོན་པོ། ༽༼ སྤྱོད་འཇུག་ཆེན་མོ། ༽སོགས་ཡོད་པ་ཞིབ་ཏུ་མ་སྤྲོས་སོ། །
ད་དུང་གཟིགས།
དགེ་འདུན་ཆོས་འཕེལ་ནི། བོད་རེབ་གོང་ཞོ་འཕོང་དུ་ཡབ་ཨ་ལགས་རྒྱལ་པོའི་སྲས་སུ་སྐུ་འཁྲུངས། ཡབ་གཤེགས་པའི་རྗེས་སུ་གཡའ་མ་བཀྲ་ཤིས་འཁྱིལ་དུ་ཆོས་ཞུགས་བྱས། དེར་སུམ་རྟགས་དང་སྙན་ངག་སོགས་སྦྱངས། དགུང་ལོ་བཅོ་ལྔ་ནས་ལྡི་ཚ་བཀྲ་ཤིས་ཆོས་སྡིངས་སུ་ཞུགས་ཏེ། བསྡུས་གྲྭ་ནས་བཟུང་སྟེ་མཚན་ཉིད་ཀྱི་གཞུང་ལ་སློབ་གཉེར་གནང་། དགུང་ལོ་བཅུ་དགུའི་སྐབས་དགེ་ཚུལ་གྱི་སྡོམ་པ་བཞེས་ཏེ་མཚན་ལ་དགེ་འདུན་ཆོས་འཕེལ་གསོལ། བླ་བྲང་བཀྲ་ཤིས་འཁྱིལ་དུ་ཕེབས་ཏེ་ཚད་མ་དང་ཕར་ཕྱིན་ལ་སྦྱངས་པ་མཛད། དགུང་ལོ་ཉེར་ལྔའི་སྐབས་དབུས་སུ་ཕེབས་ཏེ་འབྲས་སྤུངས་སྒོ་མང་གྲྭ་ཚང་དུ་ཞུགས། རྡོ་སྦིས་དགེ་བཤེས་ཤེས་རབ་རྒྱ་མཚོ་སོགས་བསྟེན་ནས་གཞུང་བཀའ་པོད་ལྔ་ལ་སྦྱངས་པས་མཁས་པའི་གྲགས་པ་ཕྱོགས་སུ་ཁྱབ། དགུང་ལོ་སུམ་ཅུའི་སྐབས་པཎྜི་ཏ་ར་ཧུ་ལས་གདན་ཞུས་ལྟར་རྒྱ་གར་དུ་ཕེབས། ཝ་ར་ནཱ་སི་སོགས་ལས་ལེགས་སྦྱར་གྱི་སྐད་ལ་སྦྱངས། སིང་ག་ལའི་སཾ་སྐྲི་ཏའི་སློབ་གྲྭ་ཆེན་མོ་ཞིག་ཏུ་ལོ་གཅིག་ལྷག་ལ་སློབ་གཉེར་མཛད་པས་མཁས་པའི་ཡང་རྩེར་སོན། པཎྜི་ཏ་ར་ཧུ་ལ་དང་མཉམ་དུ་བོད་ལ་ཕེབས་ནས་ས་སྐྱ་སོགས་དགོན་གནས་རྙིང་པ་རྣམས་སུ་རྒྱ་དཔེ་ཇི་ཙམ་བཞུགས་པ་གཟིགས་ཞིབ་ཐོག་དཔེ་ཐོ་དཀར་ཆག་ཞིབ་ཚགས་བཀོད་དེ་སླར་ཡང་རྒྱ་གར་དུ་ཕེབས། དགུང་ལོ་ཞེ་གཉིས་པར་ཁྲི་བྱང་རིན་པོ་ཆེ་དང་ཀ་ཤོད་པ་གཉིས་ཀས་གདན་འདྲེན་ཞུས་པ་ལྟ་བོད་དུ་ཕྱིར་ཕེབས། དགུང་ལོ་ཞེ་བཞི་པར་བཙོན་དུ་བཅུག ། དགུང་ལོ་ཞེ་དྲུག་པར་བཙོན་ཁང་ནས་བཏང་རྗེས་སློབ་མ་སྐོར་ཞིག་ལ་སློབ་ཁྲིད་མཛད་ནས་དུས་འདའ་བར་མཛད། ཁོང་ནི་ཤེས་རབ་ཆེ་ཞིང་། ཐོས་རྒྱ་ཆེ་བ། མདོ་སྔགས་རིག་གནས་གང་ལའང་མཁས་པའི་རྩེར་སོན་པ་ཞིག་སྟེ། ཁོང་གིས་འཆད་རྩོད་རྩོམ་པའི་མཛད་པའི་གྲགས་སྙན་འཛམ་གླིང་དུ་ཁྱབ་ཡོད། ༡༩༥༡ ལོའི་ཧོར་ཟླ་བརྒྱད་པའི་ཚེས་༡༤ དགོང་དྲོ་དུས་ཚོད་བཞི་པ་ཙམ་ལ་ལྷ་ས་དགའ་རུ་ཤར་དུ་སྐུ་གཤེགས་སོ། །ད་ལྟ་ཁོང་གི་གསུང་རྩོམ་ལག་སོན་བྱུང་བ་ཆོས་ཚན་ཉེར་བཞི་བཞུགས་ལ། བསྒྱུར་རྩོམ་ལ་ཆོས་ཚན་དགུ་བཞུགས།
མདོ་སྟོད་མི་ཡི་ཆོལ་ཁ་
མདོ་སྟོད་མི་ཡི་ཆོལ་ཁ་ བོད་ཡུལ་ཆོལ་ཁ་གསུམ་གྱི་བྱེ་བྲག་སོག་ལ་སྐྱ་བོ་ནས་རྨ་ཆུ་ཁུག་པ་ཡན་མདོ་སྟོད་མིའི་ཆོལ་ཁར་ གྲགས།
སྡེ་དགེ་རྒྱལ་པོ་
སྡེ་དགེ་རྒྱལ་པོ་ ཁམས་ཕྱོགས་ཀྱི་རྒྱལ་ཕྲན་རྒྱལ་པོ་ཞིག
སྡེ་སྲིད་
སྡེ་སྲིད་ གོ་གནས་ཤིག་གི་མིང་།  ཡུལ་སྡེའི་སྲིད་དབང་དོན་སྒྲུབ་མཁན་གཙོ་བོ་ལ་ཟེར།
ཐུ་ལུ་ཧུན་
ཐུ་ལུ་ཧུན་ ཐུ་ལུ་ཧུན་ནི་སྔོན་མ་མཚོ་སྔོན། ཀན་ལྷོ། རྔ་བ་སོགས་ཀྱི་ཡུལ་ཁམས་ལ་དབང་བསྒྱུར་བའི་(ད་ལྟའི་ཞིན་ ཅང་གི་ཡུལ་ཁག་ཅིག་ཀྱང་འདུས)རྒྱལ་པོ་ཞིག དེ་དག་ནི་འ་ཞའི་རིག་བརྒྱུད་ཡིན་ལ་དོན་དུ་བོད་མི་རིགས་ལས་ཆད་ པའི་རིགས་རྒྱུད་ཅིག་ཡིན།  དེང་སང་མཚོ་སྔོན་ཕྱོགས་ཀྱི་བོད་རིགས་འགའ་ཞིག་འ་ཞའི་རྒྱུད་པ་ཡིན་ནོ།།
སྙན་ངག
བོད་ཀྱི་སྙན་ངག་ལ་གཙོ་བོ་རིམ་པ་གསུམ་དུ་ཕྱེ་ཆོག་ལ་དུས་སྐབས་སོ་སོར་རང་རྐྱ་འཕེར་བའི་ཁྱད་ཆོས་རེ་མངའ་བའང་སྨོས་མ་དགོས། དེ་ལས་ཐོག་མ་ནི་བོད་ལ་ནང་བའི་ཆོས་མ་དར་བའམ་ཡང་ན་རྒྱ་གར་གྱི་སྙན་ངག་གི་གཞུང་མེ་ལོང་མ་མ་དར་བའི་སྔོན་ལ། བོད་རང་གི་གདོད་མའི་སྐད་ཆའི་ཆོས་དང་འཚམས་པའི་མགུར་དེ་དག་བོད་ཀྱི་གནའ་བོའི་སྙན་ངག་ཏུ་འདོད་ཆོག དེའི་རྗེས་སུ་སྙན་ངག་མེ་ལོང་གི་གཞུང་བཞིན་བརྩམས་པའི་སྙན་ངག དེའི་རྗེས་མ་ནི་ལོ་རབས་བརྒྱད་ཅུ་བ་ནས་དར་བའི་རང་མོས་སྙན་ངག ལ་ལས་གྲོལ་རྩོམ་ཞེས་ཀྱང་འབོད་པ་དེའོ། །
གནས་དྲུག་
སྔོན་དུས་ནང་ཆེན་གྱི་གནས་དྲུག་སྟེ་ རྟམ་མཁར་སྐྱ། ཆམ་མཁར་དམར། རྫ་གྱིང་ཐང་།  ལྕི་དབེ་ཧུ།  ལྷོ་རྟ་ཤོད།  འདན་ རག་ཐག་བཅས་སོ།།
འབྲུ་
འབྲུ་ བོད་ཀྱི་རུས་ཤིག བོད་ཀྱི་རུས་ཆེན་ཆེ་བཞིའི་གྲས།  ནང་ཆེན་རྒྱལ་པོའི་རུས།
བེ་རི་རྒྱལ་པོ་
ཁམས་ཕྱོགས་ཀྱི་རྒྱལ་ཕྲན་རྒྱལ་པོ་ཞིག
ཡ་གསུམ་ཐང་
ཡ་གསུམ་ཐང།____སྟག་ལུང་ཕོ་མདོའི་ཡ་གསུམ་ཐང་།  སྔོན་མ་ནང་ཆེན་རྒྱལ་པོ་སངས་རྒྱས་གྲགས་པས་ཡ་གསུམ་ སྟོད་མར་དབང་བསྒྱུར་ཅིང་། ཕྱིས་ཡ་གསུམ་ཐང་དུ་བརྟེན་ཆགས་པའི་གནས་དེ་ཡིན།
སྒྲུང་གཏམ
རབ་རིབ་ཀྱི་ལོ་ཟླ།
དྭངས་ཟིལ
ནང་ཡ་གཉིས་
ནང་ཡ་གཉིས་ སྔོན་མ་ཕོ་བྲང་ནང་སོ་ཆེན་མོའི་ཁྲི་འཛིན་ནང་ཆེན་པའི་གདུང་རྒྱུད་དང་། ཚང་གསར་པའི་གདུང་རྒྱུད་གཉིས་སོ།།
གནས་དྲུག་ཁྲི་སྐོར་བཅུ་གཉིས་
གནས་དྲུག་ཁྲི་སྐོར་བཅུ་གཉིས་ནི། རྟམ་མཁར་སྐྱ། ཆམ་མཁར་དམར། རྫ་གྱིམ་ ཐང་།ལྕི་དབེ་ཧུ།ལྷོ་རྟ་ཤོད།འདན་རག་ཐག་དྲུག་ཡིན་ལ་གནས་གཞི་རེ་རེར་ཁྲི་སྡེ་གཉིས་རེ་བསྡོམས་ཁྲི་སྐོར་བཅུ་གཉིས་ཡོད་པར་གྲགས།   དེ་དག་ནི་སྔོན་དུས་སྐུ་འབུམ་སྐབས་ཀྱི་ནང་ཆེན་པའི་འཁོར་འབངས་ཡིན།
རས་ཚང་སྒོམ་སྡེ་
རས་ཚང་སྒོམ་སྡེ་ སིལ་བུའི་དུས་ཀྱི་བོད་ཁམས་ཡོངས་རྫོགས་སྲིད་དོན་ཕལ་པར་བཞག་སྟེ་ཆོས་ཀྱི་བྱ་བ་གཙོ་བོར་བྱེད་པའི་སྐབས་དེར་ཁམས་སྟོད་དུ་འབའ་རོམ་དར་མ་དབང་ཕྱུག་གི་སློབ་ཆེན་ཏི་ཤྲི་རས་པ་དང་ཁོང་གི་སློབ་མ་རས་པ་དཀར་པོ་སོགས་ཀྱི་དབང་བསྒྱུར་སྐབས་རས་པ་བླ་སློབ་རིམ་བྱོན་གྱི་སྐུ་རིང་ལ། བཀའ་བརྒྱུད་བླ་མའི་རྣམ་ཐར་བཞིན་དབྱར་ དགུན་མེད་པར་རས་རྐྱང་མཛད་དེ། གཅིག་ཏུ་འཚོགས་པས་རས་པ་ཚང་ངམ་རས་ཚང་ཞེས་འབོད་ཅིང་། ཕོ་མོ་ཐམས་ཅད་ སྒོམ་སྒྲུབ་ལ་བརྩོན་ཤིང་རི་ཀླུང་ཀུན་ཏུ་སྒོམ་པས་ཁེངས་ནས།བཤད་སྒྲུབ་ལས་གསུམ་ལ་གཅིག་ཏུ་གཞོལ་བའི་སྡེ་མང་པོ་ བྱུང་བས། རས་ཚང་སྒོམ་སྡེ་ཞེས་ཐོག་པ་ཡིན་ལ། ད་ལྟའང་སྒོམ་སྡེ་ནང་ཆེན་ཞེས་འབོད་པའི་དོན་ཡང་དེ་ཡིན་ནོ།།
འགྲོ་བ་རིགས་དྲུག་
འགྲོ་བ་རིགས་དྲུག། འགྲོ་བ་རིགས་དྲུག་ནི་སེམས་ཅན་གྱི་རིགས་མི་འདྲ་བ་དྲུག་སྟེ། ལྷ། མི། ལྷ་མ་ཡིན། དམྱལ་བ། ཡི་དྭགས་དང་དུད་འགྲོ་བཅས་ཡིན་ལ། སེམས་ཅན་གྱི་ཤེས་པ་དང་ལྡན་པས་ན་སེམས་ཅན་ཏེ་སངས་མ་རྒྱས་པའི་གང་ཟག་ཐམས་ཅད་ཡིན། དེ་ལ་ངན་འགྲོ་དང་བདེ་འགྲོ་གཉིས་ཡོད། འགྲོ་བ་ཞེས་པ་ནི་ལས་ཉོན་གྱི་དབང་གིས་སྲིད་རྩེ་ནས་མནར་མེད་བར་དུ་འཁོར་ཏེ་འགྲོ་བས་ན་འགྲོ་བ་ཟེར་རོ།།
༡ བདེ་འགྲོ།
བདེ་འགྲོ་ནི་ལས་ཀྱི་དབང་གིས་བདེ་བ་མྱོང་བར་འགྲོ་བས་འགྲོ་བ་བཟང་བོའམ་བདེ་འགྲོ་ཟེར་ཞིང་། ཡང་སྐྱེས་པ་ཕྱི་མར་རང་ཉིད་གང་དུ་སྐྱེ་མིན་ལ་རང་དབང་ཡོད་པ་ཞིག་མ་ཡིན་པར་་རང་ཉིད་ཀྱིས་བྱས་ཤིང་བསགས་པའི་ལས་དཀར་ནག་གཉིས་ཀྱི་སྟོབས་ཆེ་ཆུང་ལ་བརྟེན་ནས་སྐྱེ་བ་ལེན་དགོས་པས། རྒྱུ་དགེ་བ་བཅུ་ལ་བརྟེན་ནས་འབྲས་བུ་ལྷ་མི་ལྷ་མ་ཡིན་བཅས་ཀྱི་སྐྱེས་པ་བླངས་བ་ལ་ཟེར་རོ།།
༡ _ ༡ལྷ།
ལྷ་ལ་འདོད་ལྷ་རིགས་དྲུག་དང་གཟུགས་མེད་ཀྱི་ལྷ་ཡོད་དེ། འདོད་ལྷར་སྐྱེས་ན་རྒྱལ་ཆེན་རིགས་བཞི། དེ་ནི་ལོ་ལྔ་ནས་གཞན་འཕྲུལ་དབང་བྱེད་ནི་ལོ་བཅུ་ལོན་པ་ལྟ་བུའི་ལུས་ཚད་ཀྱིས་འདོད་ལྷ་རིགས་དྲུག་དེ་དག་ཏུ་སྐྱེས་ཤིང་གཟུགས་ཁམས་སུ་སྐྱེས་ན་ལུས་ཀྱི་ཚད་རྫོགས་ཤིང་གོས་དང་བཅས་པས་སྐྱེས་ལ་དེ་དག་ལ་ཕོ་མོའི་དབྱེ་བའང་ཡོད་དེ་མོའི་པང་དུ་བྱུང་བ་མོ་དང་ཕོའི་པང་དུ་བྱུང་བ་ཕོ་རུ་འཇོག་གོ། ==༡_ ༢ མི། མི་ལ་གླིང་བཞིའི་མི་ཡོད་བྱང་སྒྲ་མི་སྙན་པ་ལོ་སྟོང་དུ་ངེས་པར་འཚོ་ལ་ནུབ་བ་གླང་སྤྱོད་ལྔ་བརྒྱ། ཤར་ལུས་འཕགས་གླིང་ཉིས་བརྒྱ་ལྔ་བཅུ། འཛམ་བུ་གླིང་གི་མིའི་ཚེ་བཅུ་ནས་དཔག་མེད། དེ་དག་ལ་སྐྱེ་རྒ་ན་འཆི་དང་ཚོལ་ཀྲོ་སོགས་ཀྱི་བསྡུག་བསྔལ་དཔག་ཏུ་མེད་པ་ཡོད་དོ།།
༢ ངན་འགྲོ།
ངན་འགྲོ་ནི་ལས་ཀྱི་དབང་གིས་ངན་པའམ་སྡུག་བསྔལ་ཁོ་ན་མྱོང་བར་འགྲོ་བས་དེ་ལྟར་ཟེར། སྐྱེས་པ་ཕྱི་མར་རང་ཉིད་གང་དུ་སྐྱེ་མིན་ལ་རང་དབང་ཡོད་པ་ཞིག་མིན་པར་རང་ཉིད་ཀྱིས་བྱས་ཤིང་བསགས་པའི་ལས་དཀར་ནག་གཉིས་ཀྱི་སྟོབས་ཆེ་ཆུང་ལ་བརྟེན་ནས་སྐྱེ་བ་ལེན་དགོས། སྐྱེ་བ་ལེན་ཡུལ་ནི་འགྲོ་བ་རིགས་དྲུག་ལས་མེད་སྟབས། རྒྱུ་ལས་མི་དགེ་བ་བཅུ་ལ་བརྟེན་ནས་འབྲས་བུ་དམྱལ་བ་ཡི་དྭགས་དུད་འགྲོ་སོགས་སུ་སྐྱེ་བ་ལ་བླངས་པ་ལ་ཟེར་རོ།།
༢ _ ༡དམྱལ་བ།
དམྱལ་བ་ལ་ཚ་དམྱལ་དང་གྲང་དམྱལ་གཉིས། ནང་གསེས་ལ་དབྱེ་བ་བཅོ་བརྒྱད་ཡོད། དམྱལ་བ་ནི་སྡུག་བསྔལ་གྱིས་ཞིབ་ཞིབ་ཉོབ་ཉོབ་བྱས་པའི་དོན་དེ་དེའི་འགྲོ་བ་ནི་སྡུག་བསྔལ་དཔག་མེད་པ་དང་ལྡན་ནོ།། ཚ་དམྱལ་ནི་ཤི་ནས་བར་དོ་གྲུབ་པའི་ཚེ་མི་དགེ་བའི་ལས་ཀྱི་དབང་གིས་ལུས་ལ་གྲང་སྣང་བྱུང་སྟེ་ཚ་བ་དོན་དུ་གཉེར་བས་བར་སྲིད་འགགས་སྟེ་ཚ་དམྱལ་དུ་སྐྱེས་ཤིང་། དེ་ནས་རིམ་བཞིན་ཡང་ཡང་སོས། ཐིག་ནག བསྡུས་འཇོམས། ངུ་འབོད། ངུ་འབོད་ཆེན་པོ། ཚ་བ། རབ་ཏུ་ཚ་བ། མནར་མེད་དེ་བརྒྱད་དུ་སྐྱེས་ཤིང་། དེ་ནས་གྲང་དམྱལ་ནི་དམྱལ་བའི་བར་སྲིད་ཀྱི་ཚེ་ལུས་ལ་ཚ་བ་བྱུང་བས་གྲང་བ་དོན་དུ་གཉེར་བས་བར་སྲིད་འགགས་ཏེ་གྲང་དམྱལ་དུ་སྐྱེས་ཤིང་གྲང་དམྱལ་དག་སྤྱི་ཁྱབ་ཏུ་མཐའ་ཐམས་ཅད་གངས་རིས་བསྐོར་བ་དང་། འོག་ཐམས་ཅད་ཁ་བའི་ཐང་། འཁྱག་རོམ་གྱི་གཅོང་རོང་ཟབ་མོ། སྟེང་དུ་ཁ་བ་བུ་ཡུག་འཚུབ་ཅིང་མུན་པ་འཐིབས་པ། རླུང་ཤིན་ཏུ་དྲག་པོ་འདེབས་པར་བྱེད་ཅིང་དེ་ནས་རིམ་བཞིན་ཆུ་བུར་ཅན། ཆུ་བུར་བརྡོལ་བ། ཨ་ཆུ་ཟེར་བ། སོ་ཐམ་ཐམ་པ། ཨུཏྤལ་ལྟར་གས་པ། པདྨ་ལྟར་གས་པ། པདྨ་ལྟར་ཆེར་གས་པ་བཅས་བརྒྱད་སོགས་སུ་སྐྱེས་པའོ།།
༢ _ ༢ཡི་དྭགས།
ཡི་དྭགས་ནི་ལྟོགས་པའི་དབང་གིས་ཟས་སྐོམ་ཡི་ལ་བཏགས་པ་སྟེ་སེར་སྣའི་དབང་གིས་སྐྱེས་ལ་དེའི་རྩ་བ་ནི་འཛམ་གླིང་འདིའི་འོག་ན་དཔག་ཚད་ལྔ་བརྒྱ་འདས་པ་ན། ཡི་དྭགས་ཀྱི་གྲོང་ཁྱེར་སེར་སྐྱ་ཞེས་པར་ཡི་དྭགས་རྣམས་ཀྱི་གཙོ་བོ་གཤིན་རྗེ་ཆོས་ཀྱི་རྒྱལ་བོ་ཞེས་བྱ་བ། འཕེན་བྱེད་མི་དགེ་བ་དང་རྫོགས་བྱེད་དགེ་བས་འཕངས་པ་ཡོད་པ་དེའི་འཁོར་དུ་ཡི་དྭགས་དཔག་དུ་མེད་པ་ཡོད་ལ་ཁ་ཐོར་བ་ནི་མིའི་ཡུལ་ན་རྒྱུ་བའི་བཙན་དང་རྒྱལ་བོ། བསེན་མོ་ཐེའུ་རིང་། གཤིན་འདྲེ་ལ་སོགས་པའོ།། ཡི་དྭགས་ལ་རིགས་གསུམ་ཡོད་དེ་ཕྱིའི་སྒྲིབ་པ་ཅན་དང་ནང་གི་སྒྲིབ་པ་ཅན། ཟས་སྐོམ་ལ་ཡོད་པའི་སྒྲིབ་པ་ཅན་བཅས་ཡིན་ནོ།།